М И Н И С Т Е Р С Т В О Н А Ф И Н А Н С И Т Е

# ИНФОРМАЦИЯ

**ЗА КАСОВОТО ИЗПЪЛНЕНИЕ НА ДЪРЖАВНИЯ БЮДЖЕТ И НА ОСНОВНИТЕ ПОКАЗАТЕЛИ НА КОНСОЛИДИРАНАТА ФИСКАЛНА ПРОГРАМА**

**ЗА ПЪРВОТО ПОЛУГОДИЕ НА 2023 ГОДИНА**

**Развитие на икономическата среда**

През първото тримесечие на 2023 г. растежът на БВП бе 2,1 % с положителен принос от нетния износ. Нарастването на износа на стоки и услуги достигна 2,3 %, докато вносът намаля с 1,5 %. Растежът на потреблението на домакинствата се забави до 1,5 % в съответствие с по-слабото увеличение на реалния разполагаем доход на домакинствата. Инвестициите в основен капитал нараснаха с 5,4 %, като основен принос имаха машините и оборудването. В същото време, изменението на запасите имаше отрицателен принос за растежа на БВП от 2,1 пр. п. Краткосрочните индикатори дават основание да се очаква забавяне на икономическия растеж през второто тримесечие. Средно за април и май бе отчетен спад на промишленото производство от 11,2 %, при намаление от 4,7 % за първо тримесечие.

Броят на заетите (според ЕСС 2010) през първото тримесечие на 2023 г. бе 3 428 хил. души, като нараства на годишна база с 1,8 %. Ръст в броя на заетите се наблюдава във всички икономически сектори без аграрния. Коефициентът на безработица в страната се запази нисък, 4,4 % за първото тримесечие на 2023 г. според Наблюдението на работната сила, което е с 1,9 пр. п. по-ниско от стойността на индикатора за ЕС-27. Броят на регистрираните безработни в АЗ отчита постоянна тенденция на намаление от началото на годината и се движи около нивата, наблюдавани през предходната година.

През първото тримесечие на 2023 г. номиналното нарастване на средната работна заплата в страната достигна 17,3 % на годишна база. Този темп бе близък до отчетения през последното тримесечие на 2022 г., а спрямо година по-рано бе наблюдавано ускорение, обусловено както от частния (17,5 %), така и от обществения сектор (16,5 %). Реалният темп на растеж, дефлиран с ХИПЦ, възлезе на 3,4 %. През първото тримесечие на 2023 г., реалната производителност на труда общо в икономиката се забави до 0,3 % на годишна база, като преработващата промишленост продължи да нараства със стабилен темп (4,1 %), дори след постигането на рекордно висока стойност през 2022 г. Динамиката на показателя в строителството и услугите също бе положителна (съответно 0,9 % и 2,2 %), придружена от значително увеличение на броя на заетите в тях.

Тенденцията на намаление на инфлация в страната, която започна през последното тримесечие на 2022 г., се запази и през първото полугодие на 2023 г. Годишният темп на инфлация според ХИПЦ към юни бе 7,5 %. Това до голяма степен се дължеше на понижението в цените на основните суровини, търгувани на международните пазари, както и проявлението на базов ефект от ускореното нарастване на показателя през предходната година. Свиване на приноса имаше при всички основни компоненти на ценовия индекс, с изключение на алкохол и цигари, а този на енергийните стоки е отрицателен от април. В съответствие с описаната тенденция, базисната инфлация също започна да се забавя, но остана на относително високо ниво от 9,2 %.

За периода януари-май 2023 г. излишъкът по текущата сметка се повиши до 0,5 % от прогнозния БВП спрямо почти балансирано салдо година по-рано. Основен принос за подобрението имаше търговията със стоки. Въпреки забавянето на външното търсене, съчетано с понижение на цените на международните пазари, за периода бе отчетен изпреварващ номинален растеж на износа от 1,4 % на годишна база, спрямо нарастване на вноса от 0,1 %. От началото на годината, темповете на растеж през отделните месеци постепенно се забавяха и през април и май бе регистриран номинален спад както при износа, така и при вноса. Търговският дефицит възлезе на 1,1 % от прогнозния БВП, при 1,5 % година по-рано. През първите пет месеца на годината продължи увеличението на чуждестранните посещения в страната, като бе наблюдавано пълно възстановяване на нивата от преди пандемията от Covid-19. Увеличените приходи от туризъм и далекосъобщителни, компютърни и информационни услуги подпомогнаха нарастването на излишъка по статия услуги до 2,2 % от прогнозния БВП. Общият дефицит по доходните статии се запази непроменен на ниво от 0,6 % от прогнозния БВП.

Кредитът за частния сектор се забави леко през първите шест месеца на 2023 г. и в края на юни темпът му на растеж достигна 11,9 % на годишна база при 12,7 % в края на 2022 г. С по-голям принос за това бяха кредитите за нефинансови предприятия, чийто темп на растеж за същия период се понижи от 10,4 % до 8,4 %. Търсенето на оборотни средства под формата на овърдрафт кредити, което беше водещо за нарастването на корпоративните кредити през 2022 г., се забави значително от началото на 2023 г. и ръстът им на годишна база в края на юни достигна 8,1 % при 17,5 % в края на предходната година. Търсенето на заемни средства от домакинствата остана силно, като от 14,6 % в края на 2022 г., годишният им темп на растеж достигна 14,0 % в края на първото полугодие на 2023 г. Водеща роля имаха жилищните кредити (ръст от 18,0 % в края на юни), след като все още ниските лихвени проценти и ръстът на цените на жилищата продължиха да поддържат търсенето на недвижими имоти. Потребителските кредити също запазиха относително висок темп на нарастване (10,9 % в края на юни), но леко се забавиха спрямо ръста си от 12,4 % в края на 2022 г.

# Одобрен ЗДБРБ за 2023 г.

Подготовката на Бюджет 2023 и актуализираната средносрочна бюджетна прогноза за периода 2023-2025 г. премина през редица предизвикателства, което в крайна сметка доведе до забавяне на обичайните срокове в бюджетната процедура и късно внасяне на законопроекта в Народното събрание. Политическата нестабилност и невъзможността за сформиране на редовно правителство в края на 2022 г., както и решението на действащото в този период служебно правителство за отлагане на внасянето на законопроекта за бюджета за 2023 г. за след провеждането на нови парламентарни избори през пролетта наложиха в края на 2022 г. в Народното събрание да бъде внесено законодателно предложение за уреждане временно на някои бюджетни отношения, в резултат на което на 23 декември 2022 г. беше приет Закон за прилагане на разпоредби на Закона за държавния бюджет на Република България за 2022 г., Закона за бюджета на държавното обществено осигуряване за 2022 г. и Закона за бюджета на Националната здравноосигурителна каса за 2022 г., или т. нар. „удължителен закон“ (обн., ДВ, бр. 104 от 30.12.2022 г.; изм. и доп. бр. 53 от 2023 г.).

В резултат календарната 2023 г. започна при липса на приет от Народното събрание бюджет за годината, съответно с прилагане на чл. 87, ал. 1 на Закона за публичните финанси (ЗПФ) и при действието разпоредбите на удължителен закон. В края на месец април 2023 г. служебното правителство изготви и одобри проект на ЗДБРБ за 2023 г. и проект на АСБП за периода 2023 г. – 2025 г. (РМС №331/28.04.2023 г.), които обаче не намериха подкрепа в Народното събрание и не бяха приети. Основната причина за това бе фискалната рамка в законопроекта, която предвиждаше дефицит по КФП, който значително надвишаваше допустимите референтни стойности по чл. 27, ал. 4 на ЗПФ, съответно дефицитът на сектор „Държавно управление“ също бе значително по-голям от референтната стойност от 3 на сто от БВП в Пакта за стабилност и растеж. Това изискваше и значително по-високи тавани по отношение на новия държавен дълг, който може да бъде поет за финансиране на дефицита за 2023 г. и в средносрочен план.

След почти една година липса на редовно правителство и управление на две служебни правителства, в началото на юни 2023 г. с подкрепата на двете водещи политически формации в Народното събрание бе сформирано ново редовно правителство, което постави във фокуса на своята политика максимално бързото приемане на законопроекта за държавния бюджет за настоящата година при спазване на ангажиментите на страната в контекста на присъединяването към Еврозоната. Разчетите по проекта на ЗДБРБ за 2023 г. и АСБП за периода 2023-2025 г. бяха разработени въз основа на пролетната макроикономическа прогноза на МФ и при допускания да не се увеличават данъците, да не се ограничават социалните плащания и да се осигури предвиденото увеличение на пенсиите през тази година, а по отношение на фискалната политика дефицитът да е в рамките на Маастрихтските критерии за гарантиране на устойчивост на публичните финанси.

Фискалната рамка към внесения в началото на юли 2023 г. законопроект за държавния бюджет за 2023 г. (РМС №459/05.07.2023 г.) е изготвена при съобразяване с индикаторите и допусканията в пролетната макроикономическа прогноза за развитието на националната икономика и оценките за ефекта върху основните показатели на КФП от политиките, предопределящи приходите и разходите. Във фискалната рамка са отразени, от една страна, нови мерки за повишаване на събираемостта на приходите от приходните администрации и допълнителни мерки по приходите, и от друга, свиване на разходите на база на преглед на капиталовата програма и разходите за издръжка на администрациите по държавния бюджет при запазване на социалните плащания, с което бюджетното салдо по консолидираната фискална програма за 2023 г. се предвижда да бъде дефицит от 2,5% от БВП, а на сектор „Държавно управление“ е дефицит от 3,0% от БВП.

# Основни акценти във връзка с текущото наблюдение на изпълнението на консолидираната фискална програма за първото полугодие на 2023 г.

Полугодието на 2023 г. завърши без приет от Народното събрание Закон за държавния бюджет на Република България за 2023 г. (ЗДБРБ за 2023 г.). Политическата нестабилност и решението на служебното правителство да не внесе проект на ЗДБРБ за 2023 г. в законово определеният срок по чл. 79, ал. 4 на Закона за публичните финанси доведоха до тази необичайна ситуация, при която за период от повече от шест месеца събирането на приходи и извършването на разходи и предоставянето на трансфери по държавния бюджет се извършваше съгласно разпоредбата на чл. 87, ал. 1 на ЗПФ при действието на Закона за прилагане на разпоредбите на ЗДБРБ за 2022 г., ЗБДОО за 2022 г. и ЗБНЗОК за 2022 г. За разлика от предходната година, когато прилагането на аналогична законова рамка през първите два месеца на годината доведе до известно задържане на разходите, през 2023 г. се наблюдава противоположна тенденция на относително нарастване на разходите, за което допринасят основно законодателни промени, одобрени през 2022 г., в т.ч. промените в пенсионната сфера, увеличените размери на възнагражденията в редица администрации, одобрени програми за компенсиране на разходите на небитовите крайни потребители на електрическа енергия и т.н.

Фискалните развития през първото полугодие на 2023 г. бяха доминирани от множество фактори, влияещи разнопосочно върху бюджетните показатели. Върху фиска продължиха да оказват влияние волатилните цени на международните пазари на суровини и енергоносители, нарушените вериги за доставка и наложените санкции поради войната в Украйна. Ситуацията през настоящата година обаче е значително променена – за разлика от шоковото нарастване на цената на енергоносителите и в частност на нефта и природния газ на международните пазари непосредствено след избухването на войната, през настоящата година се наблюдава значително поевтиняване и завръщане на цените до предвоенните им нива при много от енергоносителите и суровините, което съответно се отразява и върху приходите при облагането при внос и върху данъчната основа при сделки при вътреообщностни придобивания. В допълнение върху размера на ДДС от внос и приходите от мита влияят и курса на щатския долар, количествата суров петрол, внесени за преработка, както и физическия обем на внесените стоки, пораждащи ДДС. Подобна е и тенденцията при цените на природния газ и електрическата енергия на регионалните борси. Средномесечната цена на електрическата енергия на сегмента „ден напред“ на БНЕБ спадна от 738 лева/MWh за третото тримесечие на 2022 г. до средно 176 лева/MWh за второто тримесечие на 2023 г., което е под заложения праг за изплащане на компенсации от 200 лева/MWh за всеки един от месеците от април до юни включително. Това, от една страна, намали натиска върху разходната част на бюджета, като редуцира значително разходите за изплащане на компенсации по бюджета на Фонд „Сигурност на електроенергийната система“ (ФСЕС) спрямо изплащаните през 2022 г., а от друга - намали данъчната основа при облагането с ДДС в сектор енергетика. Заедно с това продължи и силното представяне на експорта, което съответно води до по-висок ДДС за възстановяване на фирмите износители.

При така действащата законова рамка през първите пет месеца на 2023 г. се очерта тенденция на относително ускорено нарастване на разходите, докато нарастването в частта на приходите бе умерено, което съответно се отрази във формиране на дефицит в размер на 1,178 млрд. лв. по консолидираната фискална програма към края на май 2023 г. През месец юни обаче постъпленията значително нараснаха (само за юни 2023 г. постъпиха 1,1 млрд. лв. повече приходи по КФП спрямо същия месец на предходната година, в т.ч. 0,8 млрд. лв. неданъчни приходи), включително и поради по-високите постъпления във връзка с крайния срок (30 юни) за подаване на годишната данъчна декларация за 2022 г. по Закона за корпоративното подоходно облагане, съответно и за внасяне на корпоративния данък, данъка върху разходите, данъка върху приходите на бюджетните предприятия и на данъка върху дейността от опериране на кораби, както и на постъпили приходи от Европейската инвестиционна банка по проектите, финансирани от Модернизационния фонд, приходи от дивидент за държавата от държавни предприятия и други. Поради тази причина, въпреки че разходите за юни продължават да отчитат ръст, бюджетната позиция се подобри значително и към края на полугодието бюджетното салдо по КФП е положително в размер на 0,177 млрд. лв. (0,1% от прогнозния БВП).

От страна на приходите към полугодието се наблюдава нарастване на данъчните и неданъчните приходи по КФП, докато приходите в частта на помощите (основно грантове по програмите и фондовете на ЕС) се свиват спрямо същия период на предходната година. В номинално изражение приходите по КФП нарастват с близо 3,2 млрд. лв. (11,2 на сто) спрямо първите шест месеца на 2022 г., като основната част от този ръст се формира от данъчните приходи, които нарастват с над 2,3 млрд. лв. (10,5 на сто). Постъпленията от преки данъци, социално и здравно осигурителни вноски и други данъци[[1]](#footnote-2) нарастват с добри темпове, а при косвените данъци се наблюдава известно задържане на нива близки до отчетените за същия период на предходната година, основно поради забавяне при постъпленията от ДДС от внос. Върху приходите от ДДС от внос продължават да оказват влияние цената на суровия петрол, внесен за преработка, курсът на щатския долар, както и количествата на внесените стоки, пораждащи ДДС, в т.ч. на суровия петрол. Неданъчните приходи също нарастват с около 1,0 млрд. лв. (22,4 на сто), основно поради по-високите приходи и доходи от собственост, приходи от такси, глоби, санкции и наказателни лихви, приходи от продажба на квоти за емисии парникови газове и други, докато приходите в частта на помощите са по-ниски с 0,2 млрд. лв. от отчетените за полугодието на предходната година.

Съпоставени със същия период на предходната година, разходите и вноската в общия бюджет на ЕС нарастват номинално с близо 4,2 млрд. лв. (15,3 на сто), което се дължи основно на по-високия размер на разходите по националния бюджет. В отделните разходни показатели най-значително нарастване има при разходите за пенсии (2,1 млрд. лв.), както и в частта на разходите за персонал (1,0 млрд. лв.), капиталовите разходи (0,6 млрд. лв.) и други. Ръстът на разходите се дължи на влезли в сила нормативни актове, вкл. промени в пенсионната сфера, разплащане на задължения по бюджета на МРРБ, влезли в сила увеличени размери на възнагражденията в редица администрации и други.

При отделните елементи на разходите, съпоставено със същия период на предходната година, най-значителен номинален ръст се отчита при социалните и здравноосигурителните разходи (2,6 млрд. лв. или 22,6 на сто), в т.ч. разходите за пенсии нарастват с 2,1 млрд. лв. (29,8 на сто). Основните мерки в пенсионната сфера, действащи през първото полугодие на 2023 г., влязоха в сила през 2022 г.: от 1 юли 2022 г. всички пенсии бяха увеличени с 10 %, като към тях бе включена за постоянно и изплащаната до онзи момент „ковид“ добавка, като при минималната и максималната пенсии увеличението беше съответно с 26,2 и 33,3%; от 1 октомври 2022 г. последва преизчисление на пенсиите за трудова дейност, отпуснати до края на 2021 г., като най-напред се определи размер на пенсията, относим към годината на отпускането ѝ (базов размер), след което той се увеличава за всяка календарна година, следваща годината на отпускането ѝ по формула, отчитаща средния осигурителен доход в страната, а максималната пенсия бе увеличена повторно и достигна 3 400 лева. Предвид обстоятелството, че посочените мерки не са действали през първото полугодие на 2022 г. при съпоставката със същия период на предходната година се наблюдава базов ефект, което обуславя относително високия номинален ръст.

Друг елемент на разходите, при който се отчита съществено нарастване спрямо полугодието на предходната година (с 1,0 млрд. лв. или 16,0 на сто) са разходите за персонал. Разгледани по съставни бюджети, най-съществена част от нарастването на разходите за персонал се формира по бюджетите на общините, където тези разходи нарастват с близо 0,5 млрд. лв. (19,0 на сто), следвани от разходите за персонал по държавния бюджет, които също нарастват с близо 0,5 млрд. лв. (14,3 на сто). Нарастването на разходите се дължи основно на увеличение на размера на възнагражденията в редица администрации, които съответно също бяха одобрени през второто полугодие на 2022 г. с редица актове на Народното събрание и Министерския съвет.

Капиталовите разходи нарастват с 0,6 млрд. лв. (40,8 на сто), спрямо полугодието на 2022 г., като основен принос отново имат капиталовите разходите, извършени по общинските бюджети, които нарастват с 0,3 млрд. лв. (82,9 на сто), следвани от инвестиционните разходи по държавния бюджет и по сметките за средства от ЕС.

Разходите за издръжка също отчитат номинален ръст спрямо първото полугодие на 2022 г. с 4,2 на сто, докато разходите за субсидии и разходите за лихви са по-ниски.

# Предизвикателства при изпълнението на бюджета до края на годината

Рамката по приходите в разчетите към ЗДБРБ за 2023 г. е планирана реалистично и амбициозно и изисква максимална мобилизация на приходните администрации за подобряване на събираемостта на приходите, борба със сивата икономика и данъчните престъпления и насърчаване доброволното плащане на дължимите публични вземания. Допълнително предизвикателство е краткото време за прилагане на набелязаните мерки, поради късното приемане на ЗДБРБ за 2023 г. На този фон основните рискове пред изпълнението на прогнозите за приходите от данъци за 2023 г. са свързани с евентуални отклонения в използваните макроикономически допускания, потенциално забавяне на скоростта на икономическия растеж в страната и при външноикономическите ни партньори, както и с потенциалните преки и косвени ефекти върху икономиката от военните действия в Украйна. По отношение на планирания транш по Механизма за възстановяване и устойчивост затруднения могат да възникнат при евентуално забавяне на изпълнението на заложените съгласно актуалния профил за плащане по НПВУ етапи и цели в т.ч. и приемането на необходимите законодателни промени, съответно закъснение при отчитането им и изпращането на Искане за плащане до Европейската комисия, което ще създаде риск от неполучаване на планирания приход в рамките на финансовата година.

Финансирането на разходните политики по сметките за средствата от ЕС към момента не създава напрежение, но с навлизането на проектите по Оперативните програми, Програмата за развитие на селските райони и други програми на Европейския съюз за програмния период 2014-2020 г. във финален етап и усилията за минимизиране на загубата на европейско финансиране се очаква значително нарастване на плащанията по проектите и програмите до края на 2023 г. Освен това, съгласно правилата на ЕС бенефициентите по програмите на ЕС могат да извършват разходи при спазване на крайния срок за допустимост на разходите, който за програмния период 2014-2020 г. за повечето програми е 31 декември 2023 г. Това означава, че всички разходи, извършени от бенефициентите извън цитирания срок, ще бъдат недопустими за финансиране от съответната програма и следва да се осигурят от националния бюджет. Това съответно може да концентрира значителни по размер разходи по европейските програми и фондове в последното тримесечие на годината, което при хипотеза за потенциално забавяне на планираните грантове от ЕК по Механизма за възстановяване и устойчивост може да доведе до натиск върху бюджета на касова основа от гледна точка на ликвидната позиция на правителството в края на годината.

В частта на разходите по КФП предизвикателство би представлявало възникването на потенциално нови, значителни по размер разходи за компенсации в изпълнение на Решение на Народното събрание за възлагане на Министерския съвет да приеме програма за предоставяне на компенсации на небитовите крайни клиенти на електроенергия (ДВ, бр., 90 от 2022 г., изм. и доп., ДВ, бр. 98 от 2022 г.). Независимо че към момента не се наблюдава драстично нарастване на цените на търгуваните количества електрическа енергия в региона, законодателят е възложил на Министерския съвет при надвишаване на референтната цена на сегмента „ден напред“ на „БНЕБ“ – ЕАД за съответен месец над 200 лева/MWh да приеме нова програма и да възобнови изплащането на компенсации на фирмите. При евентуално значително покачване на средномесечните цени в края на 2023 година могат да възникнат задължения за изплащане на компенсации, които да надвишават ресурса от целеви вноски по § 3 от ПЗР на ЗДБРБ за 2023 г. и съответно да формират дефицит по бюджета на ФСЕС.

В контекста на усилията за присъединяване на България към еврозоната от 1 януари 2025 г. и поддържане на дефицита и дълга на сектор „Държавно управление“ в рамките на критериите за конвергенция при спазване на референтните стойности от Пакта за стабилност и растеж, в краткосрочен план за 2023 г. съществуват потенциални рискове единствено по отношение на критерия за дефицита, оценен по методологията на Европейската система от регионални и национални сметки 2010 (ЕСС 2010). Основните предизвикателства за постигане на заложената цел - дефицитът на сектор „Държавно управление“ да не надвиши 3 на сто от прогнозния БВП, се свързват, от една страна, с постигане на заложените цели по отношение на приходите, и от друга – с недопускане възникването на нови задължения за разходи в края на годината, които независимо че не оказват влияние на касова основа се отразяват като разход за годината по методологията на ЕСС 2010. Внимание заслужават и корективите, свързани с отразяването на потоците, свързани с програмите и фондовете на ЕС по методологията на ЕСС 2010, както и оценките за корективите за отчитане на данъците по метода на времево изместване на касовите приходи и корективи за трансакции, приравнени на разход. На база на данните от оборотните ведомости на първостепенните разпоредители с бюджет към полугодието и друга налична информация към момента по-задълбочен анализ ще бъде направен с подготовката на информацията по чл. 135, ал. 1 на ЗПФ за третото тримесечие на 2023 г.

# Информация за разходи, свързани с хуманитарната криза породена от военните действия в Украйна

Отчетените от ПРБ разходи към 30.06.2023 г. за финансиране на дейности по оказване на незабавна хуманитарна помощ на живеещите в Украйна български граждани и българи с украинско гражданство, включително при необходимост от евакуация, за предоставяне на хуманитарна помощ за Украйна, както и за извършване на разходи за справяне с последствията от военните действия срещу Украйна, са в размер на 213,3 млн. лв. за сметка на националния бюджет и 8,1 млн. лв. за сметка на средства от ЕС. По бюджетите на общините отчетените разходи са в размер на 1,1 млн. лв., от които 0,2 млн. лв. за сметка на средства от ЕС.

***Програми за хуманитарна помощ за лица, търсещи временна закрила*** - в началото на март 2022 г. с РМС № 145/2022 г. бе одобрена Програма за ползване на хуманитарна помощ за лица, търсещи временна закрила в Република България вследствие на военните действия в Република Украйна, която по-късно бе изменена и допълнена с РМС № 181/2022 и РМС № 239/2022 г. С РМС № 317/2022 г. бе одобрена и нова „Програма за хуманитарно подпомагане на разселени лица от Украйна с предоставена временна закрила в Република България“. Програмите се администрират от Министерството на туризма, като помощта се одобрява с акт на Министерския съвет. С ПМС № 484/2022 г. са одобрени допълнителни разходи по бюджета на Министерството на туризма за 2022 г. във връзка с изплащането на сумите по тези програми.

Към 30.06.2023 г. по бюджета на Министерството на туризма са отчетени разходи в общ размер на 32,5 млн. лв. за хуманитарна помощ за лица, търсещи временна закрила в Република България вследствие на военните действия в Украйна.

***В областта на социалната закрила*** - в рамките на действащата нормативна уредба в областта на системата на социалното подпомагане, пристигащите в страната лица със статут на временна закрила, за които след оценка на всеки конкретен случай се констатира, че се нуждаят от подкрепа за задоволяване на основните жизнени потребности, имат право на социални помощи и защита, в т. ч. и хора с увреждания. Наред с това, пристигащите от Украйна имат право да работят у нас без разрешение за достъп до пазара на труда, както и да ползват облекчени процедури за достъп до българския пазар на труда. Към 30.06.2023 г. Министерството на труда и социалната политика отчита извършени разходи: по бюджета си в размер на 1,4 млн. лв. и за сметка на средства от ЕС в размер на 7,1 млн. лв. Средствата по бюджета представляват отпуснатите еднократни помощи по реда на чл. 16 от Правилника за прилагане на Закона за социално подпомагане (ППЗСП) на разселени от Украйна лица с предоставена временна закрила, до петкратния размер на гарантирания минимален доход (375 лв.). Помощта се отпуска въз основа на подадено заявление-декларация в Агенцията за социално подпомагане по адрес на местопребиваването им. За отчетния период са изплатени еднократни помощи на 3 760 лица с предоставена временна закрила.

От сметките за средства от ЕС 3,9 млн. лв. представляват социални разходи за ваучери с номинал 100,00 лева по операция BG05FMOP001-6.001 – „Предоставяне на ваучери за осигуряване на храни и стоки от първа необходимост за разселени лица от Украйна“ по Оперативна програма храни и/или основно материално подпомагане от Фонд за подпомагане на най-нуждаещите се лица с финансиране по линията на REACT-EU. За периода от 01.01.2023 г. до 30.06.2023 г. са реализирани общо 39 431 ваучера.

Изплатените средства по проект „Солидарност“ за предоставени субсидии са в размер на 3,1 млн. лв. и включват минимална помощ по смисъла на Регламент(ЕС) № 1407/2013 г. и интеграционна добавка за настаняване на лица, украински граждани. Възнагражденията на 3 070 украински граждани възлизат на стойност 2,1 млн. лв. От интеграционната добавка в размер на 0,7 млн. лв. са се възползвали 1 892 украински граждани. Възнагражденията на 612 ментори са в размер на 0,2 млн. лв. За периода от 01.01.2023 г. до 30.06.2023 г. по проект „Солидарност” са постъпили 1 502 броя заявления от работодатели за разкриване на 11 123 работни места. Започналите работа лица за периода са 3 051. Подписани са общо 916 броя договори за осигуряване на заетост по проекта на обща стойност 20,1 млн. лв. за разкриване на 6 875 работни места. Активните договори към 30.06.2023 г. са 452 бр. на обща стойност 12,1 млн. лв., за 3 141 работни места, а прекратени и приключили са 464 договора на стойност 8,0 млн. лв. Най-много работни места са заявени в секторите: „Хотелиерство и ресторантьорство“, „Транспорт, складиране и пощи“, „Търговия на дребно, без търговия на автомобили и мотоциклети“.

Проектът се реализира по ОП РЧР 2014-2020, приоритетна ос 6 „Подкрепа за преодоляването на последиците от кризата, предизвикана от пандемията от COVID-19 и подготовка за екологично, цифрово и устойчиво възстановяване на икономиката”. Средствата по проекта се предоставят съгласно Регламент (ЕС) 2022/613 на Европейския Парламент и на Съвета от 12 април 2022 година за изменение на Регламенти (ЕС) № 1303/2013 и (ЕС) № 223/2014 по отношение на увеличено предварително финансиране със средства по линия на REACT-EU и за определяне на разход за единица продукт. Чрез проект „Солидарност” се предоставя подкрепа чрез изплащане на:

-средства за възнаграждения на база минималната работна заплата, установена за страна и дължимите осигуровки за сметка на работодателите за период до 3 месеца, за наетите от него лица;

-средства за възнаграждения на ментори, които подпомагат назначените лица за период до 3 месеца. Месечното възнаграждение е в размер на ½ от минималната работна заплата, установена за страната;

-средства за интеграционна добавка за настаняване включваща разходи за наем, режийни разходи и интернет на наетите лица за период до 3 месеца в размер на 356,00 лв. на месец за едно лице;

-средства за стимули, покриващи разходите за всички дължими вноски за сметка на работодателите, съгласно изискванията на КТ и КСО за останалите на работа лица, изчислени върху установената за страната минимална работна заплата за период, пропорционален на продължителността на субсидираната заетост.

Към 30.06.2023 г. в изпълнение на Решение на Управителния си съвет (Протокол № 206 от 13.01.2023 г. и 209 от 27.03.2023 г.) Държавен фонд „Земеделие“ е изплатил 177,6 млн. лв. помощ в подкрепа на ликвидността на земеделски стопани за преодоляване на негативното икономическо въздействие на руската агресия срещу Украйна“ за 2022 и 2023 г. в рамките на одобреното финансиране с РМС 173 от 09.03.2023 г.

# Мерки в частта на приходите относно социално-икономическите последици, свързани с енергийната криза и инфлационния натиск и информация за разходите по програмите за компенсиране на разходите на небитови крайни клиенти за електрическа енергия и на операторите на електропреносната и електроразпределителните мрежи за закупуване на количества електрическа енергия, потребена за технологични разходи

Приетите със Закона за изменение и допълнение на ЗДБРБ за 2022 г. мерки за смекчаване на инфлационния натиск като нулева ставка на ДДС за доставките на хляб и брашно запазва действието си в срок до 31.12.2023 г., докато при мярката, свързана с освобождаване от акциз на електроенергия, природен газ и втечнен нефтен газ (LPG), срокът на действие се променя от 30.06.2025 г. на 31.07.2023 година.

От началото на тази година се повиши и прагът за регистрация по ДДС за фирми, като тази мярка е оценена на 110,0 млн. лв. по-малко данъчни приходи.

През 2023 г. продължава действието на въведената временна солидарна вноска, която следва да се внася за генерираните свръхпечалби от дружествата и местата на стопанска дейност от Съюза, извършващи дейност в отраслите на суровия нефт, природния газ, въглищата и нефтопреработването. Разпоредбите на мярката са регламентирани в ЗКПО (§ 9 от ПРЗ на ЗКПО в сила от 8.10.2022 г. – ДВ, бр. 99 от 2022 г.) и следва да се внася за данъчните печалби за 2022 г. и за 2023 година.

Към 30.06.2023 г. приходите във ФСЕС отцелеви вноски по § 8 от ПРЗ на Закона за прилагане на разпоредби на Закона за държавния бюджет на Република България за 2022 г., Закона за бюджета на държавното обществено осигуряване за 2022 г. и Закона за бюджета на Националната здравноосигурителна каса за 2022 г. (отразени в частта на други данъци) за покриване на разходи по одобрени от МС програми за компенсиране високите цени на енергията са в размер на **676,6 млн. лева.**

Към 30.06.2023 г. ФСЕСотчита разходи за субсидии в размер на **575,3 млн. лв.** за компенсиране разходите на небитовите крайни клиенти за електрическа енергия и на операторите на електропреносната и на електроразпределителните мрежи за закупуване на количествата електрическа енергия, потребена за технологични разходи, от които 355,6 млн. лв. по РМС № 534 и РМС № 710 от 2022 г. и 219,7 млн. лв. по РМС № 104 от 2023 г.

# Информация за ефектите в приходите и разходите от мерките за борба с COVID-19 и преодоляване на социално-икономическите последствия от пандемията

Приетите през предходните години мерки, свързани с прилагане на намалена ставка за ДДС на определени стоки и услуги от 20 % на 9 %, и увеличаване на размера на данъчните облекчения за деца (чл. 22в и чл. 22г от ЗДДФЛ) ще продължат да се прилагат и през 2023 г. Удължен е срокът на действие и на намалената ставка за доставки на ресторантьорски и кетъринг услуги, за доставки на обща туристическа услуга и за доставка на услуга за използване на спортни съоръжения до края на годината. От 1 януари 2023 г. като постоянна мярка са въведени намалените данъчни ставки на ДДС в размер на 9 % за доставка на книги, на храна, подходяща за бебета или за малки деца и на бебешките пелени и подобни хигиенни артикули. Намалената ставка на ДДС от 9 % за доставките на природен газ и централно отопление ще се прилага до края на месец юни 2023 г.

Извън мерките, целящи преодоляване на последствията от пандемията и енергийната криза, в сила от 1.03.2023 г. е въведен акцизен календар за поетапно увеличаване на ставките на тютюна и тютюневите изделия за период от четири години. С измененията в ЗАДС (съгласно т.2 на § 31 от ПЗР на ЗИД на ДОПК, изм., обн. ДВ, бр. 100 от 2022 г., в сила от 1.03.2023 г.) е въведена и дефиниция за „течност за електронна цигара, съдържаща никотин", като същата става част от тютюневите изделия (нов чл. 12б от ЗАДС).

***Мерки в частта на разходите***

В касовите отчети на ПРБ и общините към 30.06.2023 г. са отчетени **17,3 млн. лв.** разходи за мерките за борба с COVID-19 и преодоляване на социално-икономическите последствия от пандемията.

В частта на **мерките за подкрепа на домакинствата** са изразходвани **1,3 млн. лв.** по линия на националния бюджет, главно плащания чрез бюджета на НОИ.

През първото полугодие на 2023 г. не са изразходвани средства за **мерки в подкрепа на бизнеса.**

**За** **мерки за органите на държавното управление, натоварени с дейности по овладяване на пандемията и последствията от COVID-19** по държавния бюджет и бюджетите на общините за първите шест месеца на 2023 г. са предоставени общо **16,1** **млн. лв.** С най-голям дял са разходите за подкрепа на персонала на първа линия, пряко ангажиран с дейности по предотвратяване разпространението на COVID-19, вкл. за поставяне на ваксини срещу COVID-19 - 11,1 млн. лв. От общините за противоепидемични мерки са изразходени средства в размер на 4,2 млн. лева.

# Основни показатели по консолидираната фискална програма[[2]](#footnote-3) за първото полугодие на 2023 г.

Изпълнението на основните показатели по консолидираната фискална програма за първото полугодие на 2023 г. е представено в следната таблица:

***Таблица[[3]](#footnote-4) №1 (млн. лв.)***

|  |  |  |  |  |  |
| --- | --- | --- | --- | --- | --- |
| **ПОКАЗАТЕЛ** | **Отчет към 30.06.2022 г.** | **Отчет към 30.06.2023 г.** | | | **Изпълнение** |
| **КФП** | **КФП** | **Национален бюджет** | **Европейски средства** | **спрямо 2022 г.** |
| к.1 | к.2 | к.3=к.4+к.5 | к.4 | к.5 | к.6=к.3:к.2 |
| **ПРИХОДИ, ПОМОЩИ И ДАРЕНИЯ** | **28 247,9** | **31 404,0** | **30 286,0** | **1 118,0** | **111,2%** |
| Данъчни приходи | 22 239,0 | 24 580,4 | 24 580,4 |  | 110,5% |
| Неданъчни приходи | 4 591,3 | 5 620,8 | 5 623,0 | -2,2 | 122,4% |
| Помощи и дарения | 1 417,6 | 1 202,7 | 82,6 | 1 120,2 | 84,8% |
| **РАЗХОДИ И ВНОСКА ЗА ОБЩИЯ БЮДЖЕТ НА ЕС** | **27 071,9** | **31 226,3** | **29 783,8** | **1 442,5** | **115,3%** |
| Нелихвени | 25 870,4 | 30 029,0 | 28 586,5 | 1 442,5 | 116,1% |
| Текущи | 24 355,7 | 27 820,5 | 27 313,0 | 507,4 | 114,2% |
| Предоставени тек. и капит. трансфери за чужбина | 13,1 | 33,5 | 2,0 | 31,4 | 256,2% |
| Капиталови | 1 501,7 | 2 175,1 | 1 271,5 | 903,6 | 144,8% |
| в т.ч. нетен прираст на държавния резерв | -1,7 | 61,9 | 61,9 |  |  |
| Лихвени | 388,6 | 349,7 | 349,7 |  | 90,0% |
| Вноска за общия бюджет на ЕС | 812,8 | 847,6 | 847,6 |  | 104,3% |
| Трансфери - нето |  |  | -334,8 | 334,8 |  |
| **БЮДЖЕТНО САЛДО** | **1 176,0** | **177,7** | **167,4** | **10,2** |  |

* + **Приходите, помощите и даренията по консолидираната фискална програма** (КФП) запървото полугодие на 2023 г. са в размер на **31 404,0 млн. лв**. Постъпленията нарастват с 3 156,1 млн. лв. (11,2 %) спрямо отчетените към юни 2022 г.

Общата сумана ***данъчните постъпления*** (вкл. приходите от осигурителни вноски) е в размер на ***24 580,4 млн. лв.*** Постъпленията от данъци и осигурителни вноски нарастват с 2 341,4 млн. лв. (10,5 %) спрямо отчетените за същия период на предходната година, като формират 78,3 % от общите постъпления по КФП за периода. Постъпленията от преки данъци, социално и здравно осигурителни вноски и други данъци[[4]](#footnote-5) нарастват с добри темпове, докато косвените данъци остават близки до отчетените за същия период на предходната година, основно поради по-ниски постъпления в частта на приходите от ДДС от внос и приходите от мита. Един от факторите за това е спадът на цената на суровия петрол, внесен за преработка, спрямо отчетената за същия период на предходната година. В допълнение, върху размера на ДДС от внос влияят и курсът на щатския долар, както и спадът на количествата на внесените стоки, пораждащи ДДС, в т.ч. на суровия петрол.

Приходите в частта на *преките данъци* възлизат на 4 946,1 млн. лв., като нарастват с 634,8 млн. лв. (14,7 %) спрямо отчетените към юни 2022 г. Приходите от *косвени данъци* са в размер на 10 454,4 млн. лв. (спад с 95,4 млн. лв., 0,9 % спрямо отчетените към юни 2022 г.). Постъпленията от *други данъци* (включват други данъци по ЗКПО, имуществени и др. данъци) са в размер на 1 720,6 млн. лв. (в т. ч. 676,6 млн. лв. целеви вноски във ФСЕС) или ръст от 806,5 млн. лв. спрямо отчетените към юни 2022 г. Приходите от социални и здравноосигурителни вноски са в размер на 7 459,3 млн. лв., което представлява ръст от 995,5 млн. лв. (15,4 %) спрямо отчетените за същия период на 2022 година.

***Неданъчните приходи*** са в размер на ***5 620,8 млн. лв.*** (ръст от 1 029,5 млн. лв., 22,4 % спрямо същия период на 2022 г.) и се формират основно от приходи от държавни, общински и съдебни такси, приходи и доходи от собственост, приходи от концесии, приходи от продажба на квоти за емисии на парникови газове и други. През месец юни постъпиха приходи (в размер на 384,5 млн. лв.) от Европейската инвестиционна банка по проектите, финансирани от Модернизационния фонд. Подкрепените проекти са в областта на производството на електроенергия от възобновяеми източници, модернизацията на енергийните мрежи и енергийната ефективност. Получени са средства за финансиране на модернизирането на електроразпределителната мрежа в България с цел ускорена електрификация на транспорта, внедряване на решения за акумулиране, декарбонизация и децентрализация на потреблението и производството на електрическа енергия. Модернизационният фонд се финансира чрез постъпленията от търговете за квоти за емисии от схемата на ЕС за търговия с емисии, като неговата цел е да се подпомогне преходът към неутралност по отношение на климата в десет държави от ЕС с по-ниски доходи. Държавите бенефициери са България, Хърватия, Чехия, Естония, Унгария, Латвия, Литва, Полша, Румъния и Словакия. В частта на неданъчните приходи през юни са постъпили и 407,3 млн. лв. приходи от дивидент за държавата от държавни предприятия.

Постъпленията от ***помощи*** ***и дарения*** от страната и чужбина (основно помощи от фондовете на ЕС) към юни 2023 г. са в размер на ***1 202,7 млн. лв****.*, като съпоставено със същия период на 2022 г. се отчита спад със 214,8 млн. лева.

* **Разходите** по КФП (вкл. вноската на Република България в бюджета на ЕС) към юни 2023 г. възлизат на **31 226,3 млн. лв.** В номинално изражение разходите нарастват спрямо полугодието на 2022 г. с 4 154,4 млн. лв. (15,3 %). При отделните разходни показатели най-значително нарастване има при разходите за пенсии (2 081,1 млн. лв.), както и в частта на разходите за персонал (1 044,8 млн. лв.), капиталовите разходи (673,4 млн. лв.) и други. Ръстът на разходите се дължи на влезли в сила нормативни актове, вкл. промени в пенсионната сфера, разплащане на задължения по бюджета на МРРБ, влезли в сила увеличени размери на възнагражденията в редица администрации и други.

***Нелихвените разходи*** към юни 2023 г. са в размер на 30 029,0 млн. лв., като нарастват с 4 158,5 млн. лв. (16,1 %) спрямо отчетените към юни 2022 г. *Текущите нелихвени разходи* са в размер на 27 820,5 млн. лв. *Капиталовите разходи* (вкл. нетния прираст на държавния резерв) възлизат на 2 175,1 млн. лв. *Предоставените текущи и капиталови трансфери за чужбина* са в размер на 33,5 млн. лв. ***Лихвените плащания*** са в размер на 349,7 млн. лв., което е намаление от 39,0 млн. лв. (10,0 на сто) спрямо отчетените към юни 2022 г.

* **Частта от вноската на Република България в общия бюджет на ЕС**, изплатена към 30.06.2023 г. от централния бюджет, възлиза на **847,6 млн. лв.**, което е в изпълнение на действащото към момента законодателство в областта на собствените ресурси на ЕС.
* **Бюджетното салдо** по консолидираната фискална програма към юни 2023 г. е **положително** в размер на **177,7 млн. лв.** (0,1 % от прогнозния БВП) и се формира от превишение на приходите над разходите по националния бюджет в размер на 167,4 млн. лв. и по европейските средства в размер на 10,2 млн. лева. Подобрението на бюджетната позиция през юни е основно по линия на приходите, което се дължи, от една страна, на по-високите постъпления във връзка с крайния срок (30 юни) за подаване на годишната данъчна декларация за 2022 г. по Закона за корпоративното подоходно облагане, съответно и за внасяне на корпоративния данък и на алтернативните данъци по ЗКПО, и от друга, на постъпили неданъчни приходи от Европейската инвестиционна банка, формирани от отчисления от търгове на квоти за емисии парникови газове за финансиране на проекти от Модернизационния фонд, постъпили приходи от дивидент за държавата от държавни предприятия и други. По този начин формираният дефицит за първите пет месеца на годината бе изцяло компенсиран през месец юни и бюджетното салдо по КФП към края на полугодието е положително.
* **Общият размер** **на касовите постъпления от ЕС** (от Структурните и Кохезионния фондове, от ЕЗФРСР и ЕФМДР, от средства за директни плащания към земеделските производители и плащания по пазарни мерки и др.) за първото полугодие на 2023 г. е **2 767,6 млн. лв. Нетните постъпления от ЕС към 30.06.2023 г.** (касови постъпления от ЕС, намалени с вноската в общия бюджет на ЕС) са положителни в размер на **1 920,0 млн. лева**.
  + - **Фискалният резерв[[5]](#footnote-6)** към 30.06.2023 г. е **12,9 млрд. лв**., в т.ч. 12,5 млрд. лв. депозити на фискалния резерв в БНБ и банки и 0,4 млрд. лв. вземания от фондовете на Европейския съюз за сертифицирани разходи, аванси и други.

1. **Изпълнение на държавния бюджет[[6]](#footnote-7) за първото полугодие на 2023 г.**

Изпълнението на основните показатели по държавния бюджет на база месечните отчети на първостепенните разпоредители с бюджет е, както следва:

**Таблица**[[7]](#footnote-8) **№1 (млн. лв.)**

|  |  |  |  |
| --- | --- | --- | --- |
| **ПОКАЗАТЕЛИ** | **Отчет**  **юни 2022 г.** | **Отчет**  **юни 2023 г.** | **Изпълнение спрямо 2022 г.** |
| **Общо приходи, помощи и дарения** | **16 531,1** | **18 344,0** | **111,0%** |
| -Данъчни приходи | 14 962,0 | 15 612,0 | 104,3% |
| Корпоративни данъци | 1 816,5 | 2 086,2 | 114,8% |
| ДДФЛ | 2 488,3 | 2 853,5 | 114,7% |
| ДДС | 7 548,2 | 7 423,1 | 98,3% |
| Акцизи | 2 758,0 | 2 837,6 | 102,9% |
| Данък в/у застрахователните премии | 25,2 | 27,5 | 109,2% |
| Мита и митнически такси | 218,5 | 166,1 | 76,0% |
| Други данъци | 107,3 | 217,8 | 202,9% |
| -Неданъчни приходи | 1 566,8 | 2 729,5 | 174,2% |
| -Помощи и дарения | 2,3 | 2,6 | 113,4% |
| **Разходи, трансфери и вноска в бюджета на ЕС** | **16 882,5** | **19 199,8** | **113,7%** |
| ***-Нелихвени разходи*** | 6 842,3 | 7 347,9 | 107,4% |
| Текущи | 6 492,7 | 6 767,7 | 104,2% |
| Предоставени тек. и капит. трансфери за чужбина | 2,4 | 1,3 | 52,5% |
| Капиталови | 347,2 | 579,0 | 166,8% |
| ***-Лихви*** | 368,5 | 326,9 | 88,7% |
| По външни заеми | 303,6 | 268,3 | 88,4% |
| По вътрешни заеми | 64,9 | 58,7 | 90,3% |
| ***-Трансфери за др. бюджети – нето*** | 8 858,8 | 10 677,4 | 120,5% |
| ***-Вноска в бюджета на ЕС*** | 812,8 | 847,6 | 104,3% |
| **Бюджетен баланс** | **-351,3** | **-855,8** |  |

* **Приходи по държавния бюджет**

Общият размер на **приходите, помощите и даренията по държавния бюджет** към юни 2023 г. е **18 344,0 млн. лв.**, което представлява ръст от 1 812,9 млн. лв., 11,0 % спрямо отчетените за същия период на 2022 година.

* **Данъчни приходи**

Размерът на **данъчните постъпления по държавния бюджет** към юни 2023 г. е **15 612,0 млн. лв**. В сравнение със същия период на 2022 г. постъпленията в групата нарастват с 649,9 млн. лева (4,3 %).

* **Преки данъци**

Приходите в групата на **преките данъци** са в размер на**4 939,7 млн. лв**. Съпоставени със същия период на предходната година, постъпленията нарастват с 634,9 млн. лв. (14,7 %). Повишението се дължи основно на по-високите постъпления от ДДФЛ, които нарастват с 365,2 млн. лв. (14,7 %) на годишна база.

Приходите от ***корпоративни данъци*** към юни 2023г. са в размер на 2 086,2 млн. лв. и нарастват с 269,7 млн. лв. (14,8 %) спрямо същия период на предходната година. Достигнатите нива на постъпленията от този вид данък са в резултат на регламентираните срокове за деклариране на финансовия резултат за 2022 г. и за внасяне на дължимия корпоративен данък по годишните данъчни декларации за 2022 г. (до 30 юни 2023 г.), както и на сроковете за деклариране и внасяне на авансов данък. В тази група данъци са и приходите от данък върху дивидентите, ликвидационните дялове и доходите на местни и чуждестранни юридически лица, които са в размер на 45,1 млн. лв., като съпоставено с края на юни 2022 г. приходите са с 22,3 млн. лв. по-малко (33,1 % спад).

Приходите от **данъци върху доходите на физически лица** са в размер на **2 853,5 млн. лв.** и са по-високи с 365,2 млн. лв. (14,7 %) спрямо същия период на предходната година.

Върху размера на данъчните постъпления от ДДФЛ основно влияние имат икономическата активност и развитието на пазара на труда, както и предприетите законодателни и административни мерки в областта на трудовото, социалното и данъчното законодателство. За повишаване на приходите от ДДФЛ влияние оказват и предприетите мерки за намаляване на недекларирания труд, мерките за повишаване на събираемостта на задължения за минали периоди и тематичните кампании за контрол, провеждани от НАП.

*По трудови правоотношения* приходите от данъка към юни 2023 г. са 2 325,1 млн. лв., като нарастват с 346,0 млн. лв. (17,5 %) в сравнение със същия период на предходната година.

Отчетеният ръст на заетостта, рекордният спад на безработицата в страната и значителният номинален ръст на средната работна заплата през първото тримесечие на 2023 година са основни фактори за нарастването на данъчните приходи от трудови правоотношения.

Допълнително влияние за нарастване на данъчните постъпления оказва и приетото от правителството увеличение от 1 януари 2023 г. на минималната работна заплата за страната от 710 лв. на 780 лв. (9,9 %), както и увеличението на разходите за персонал в някои от бюджетните системи, одобрени с актуализацията на бюджета през 2022 година.

Ползването на облекченията за деца по чл. 22в и чл. 22г от ЗДДФЛ чрез подаване на декларация по образец при работодателя през месец декември 2022 г., при подаване на годишната данъчна декларация за доходите, придобити през 2022 г. и при авансовото ползване при работодател за придобитите доходи през 2023 година оказват въздействие в посока намаление на приходите от трудови правоотношения на настоящата година.

*По извънтрудови правоотношения (свободни професии, граждански договори, еднолични търговци и др.)* приходите от данъка към юни 2023 г. са в размер на 261,2 млн. лв. За отчетния период са постъпили с 5,7 млн. лв. (2,2 %) повече приходи спрямо края на юни 2022 година. Основно влияние върху тези приходи оказват резултатите от годишните данъчни декларации по чл. 50 от ЗДДФЛ (дължим данък за довнасяне или надвнесен данък) и дължимите авансови вноски. Ниският ръст на тази група данъчни приходи за отчетния период се дължи на ползването на данъчните облекчения за деца по чл. 22в и чл. 22г от ЗДДФЛ в увеличен размер за доходите, придобити през 2022 година.

*Окончателен данък на местните и чуждестранни физически лица по чл. 37 и 38 от ЗДДФЛ* и *данък върху дивидентите и ликвидационните дялове на физически лица* - постъпленията от тези данъци са в размер на 267,0 млн. лв. За отчетния период са постъпили с 14,9 млн. лв. (5,9 %) повече приходи спрямо юни 2022 година. Влияние за по-високото изпълнение на приходите от данък върху дивидентите и ликвидационните дялове на местни и чуждестранни физически и юридически лица има предприетата комуникационна кампания и контролни действия от НАП през 2022 г. за проверка на касови наличности. Контролните действия са насочени приоритетно към лица, за които има информация за висока касова наличност (над 100 хил. лв.), и при които има риск от наличие на сделки, сключени при условия, водещи до отклонение от данъчно облагане или до наличието на скрито разпределение на печалбата по смисъла на § 1, т. 5 от Допълнителните разпоредби на ЗКПО. Скритото разпределение на печалбата се третира като дивидент, за който се внася 5 % данък върху разпределените суми.

* **Косвени данъци**

Приходите от **косвени данъци** към юни 2023 г. са в размер на **10 454,4 млн. лв**. и са по-малко с 95,4 млн. лв. (0,9 %) спрямо същия период на предходната година, което се дължи основно на намалението при приходите от ДДС при внос с 430,6 млн. лв. (12,8 % спад) и при приходите от мита с 52,3 млн. лв. (24,0 %).

**Приходите от ДДС** са в размер на **7 423,1** **млн. лв.**, което е с 1,7 % по-малко от приходите към края на юни 2022 г. или намалението е със 125,1 млн. лв. и е в резултат на по-ниските постъпления от ДДС при внос.

Нетният размер на приходите от *ДДС от внос* към юни 2023 г. е 2 926,4 млн. лв., като намаляват с 12,8 % (430,6 млн. лв.) спрямо същия период на предходната година. Влияние върху динамиката на приходите от ДДС при внос през първите шест месеца на 2023 г. оказват средните борсови цени (в долари) на суровините, които формират основна част от вноса от трети страни. В допълнение, върху размера на ДДС от внос влияят и курсът на щатския долар, както и спадът на количествата на внесените стоки, пораждащи ДДС, в т.ч. на суровия петрол. Разглеждайки декларирания ДДС при внос по групи стоки, съобразно Класификатора на широките икономически категории (BEC), през изминалите месеци на 2023 г. се наблюдава понижение при всички групи с изключение на групата „Инвестиционни стоки“. Отчита се понижение на индекса на цените на стоки, внесени от трети страни, със 7,0 %, а на количествата – с 16,7 % спрямо първото полугодие на 2022 година. Освен това върху постъпленията от ДДС от внос влияние оказа и възможността за отложено начисляване на ДДС от вносител при внос на стоки от трети страни, в съответствие с разпоредбата на чл. 167а от Закона за данък върху добавената стойност. Ефектът от прилагането на този режим към края на месец юни 2023 г. е неначислен ДДС при внос в размер на 660,7 млн. лв., което е със 192,3 млн. лв. по-малко спрямо същия период на 2022 г., като се регистрира спад от 22,5 %. Стоките с най-значителен дял са: руди, шлаки и пепели – 361,2 млн. лв. (намаление с 90,6 млн. лв. спрямо 2022 г. или 20,1 %), мед и изделия от мед – 129,5 млн. лв. (намаление с 11,4 млн. лв. или 8,1%) и чугун, желязо и стомана – 68,1 млн. лв. (намаление с 38,4 млн. лв., 36,1%).

Постъпленията от *ДДС при сделки в страната (нето)* към юни 2023 г. възлизат на 4 496,7 млн. лв. Сравнени с данните за същия период на предходната година, постъпленията нарастват със 7,3 % (305,5 млн. лв.). Отчита се ръст при декларираният ДДС за възстановяване, който зависи от размера на износа и направените инвестиции. Данъкът за възстановяване се приспада по реда на чл. 92, ал. 1 от ЗДДС или ефективно се възстановява от данъчната администрация след определения срок. Приспаднатият данък за първите шест месеца на 2023 г. е 538,4 млн. лв. и е с 39,6 млн. лв. повече от 2022 година. Възстановеният данък се увеличава и е в размер на 5 513,3 млн. лв., което е с 397,3 млн. лв. над възстановените суми към края на юни миналата година. Невъзстановеният данъчен кредит към 30.06.2023 г. е в размер на 110,4 млн. лева.

**Приходите от акцизи (нето)** от внос, вътрешно производство и въведени в страната от други държави-членки на ЕС акцизни стоки са в размер на **2 837,6 млн. лв**. Съпоставени със същия период на предходната година, приходите от акцизи нарастват номинално със 79,7 млн. лв. (2,9 %).

Относителният дял на нетните постъпления от акциз по стокови групи е от: тютюн и тютюневи изделия (54,9 %); горива (39,3 %); алкохол и алкохолни напитки, вкл. бира (5,3 %) и други акцизни стоки (0,6 %). Постъпленията от акциз към юни 2023 г. по основни стокови групи, са както следва:

* *акцизите от тютюн и тютюневи изделия* възлизат на1 556,5 млн. лева*;*
* *акцизите от горив*а са в размер на 1 113,9 млн. лева;
* *акцизите от алкохол и алкохолни напитки (вкл. бира)* възлизат на 149,3 млн. лева;
* *приходите от ел. енергия и др. акцизни стоки* възлизат на 17,9 млн. лева.

**Приходите от данък върху застрахователните премии** са в размер на **27,5 млн. лева**.

**Постъпленията от** **мита** възлизат на **166,1 млн. лв**., като заемат 1,1 % относителен дял в общия размер на данъчните приходи по държавния бюджет. В сравнение със същия период на предходната година събраните мита са с 52,3 млн. лв. (24,0 %) по-малко. Влияние върху спада в приходите от мита имат въведените от ЕС ограничителни мерки спрямо Русия в съответствие с Регламент (ЕС) № 833/2014 и неговите последващи изменения и допълнения. Друг фактор за намалените постъпления от мита е въведения с Регламент (ЕС) 2022/870 на ЕП и Съвета от 30 май 2022 г. преференциален режим спрямо Украйна под формата на пълно премахване на вносните мита върху вноса на промишлени продукти от страната, спиране на прилагането на механизма на „входните цени“ по отношение на плодовете и зеленчуците, спиране на прилагането на тарифните квоти и пълно премахване на вносните мита и други.

Най-значителен спад на приходите от мита през първите шест месеца на 2023 г. спрямо същия период на 2022 г. се регистрира при вноса на следните групи стоки: „Чугун, желязо и стомана“ – 23,4 млн. лева (81,8 % спад) спрямо постъпленията към края на юни 2022 г. „Торове“ – 9,1 млн. лева (спад от 65,9 %) спрямо същия период на 2022 г.; „Неорганични химични продукти; Неорганични или органични съединения на благородни метали, на радиоактивни елементи, на редкоземни метали или на изотопи“ – 6,0 млн. лева (60,0 % спад) спрямо тези към края на юни 2022 г.; „Пластмаси и пластмасови изделия“ – 5,3 млн. лева (26,2 % спад) спрямо тези към края на юни 2022 г.; „Трикотажни платове“ - 3,8 млн. лева (78,0 % спад) спрямо постъпленията към юни 2022 г.

В зависимост от произхода на внасяните стоки най-голям е делът на приходите от мита при внос на стоки от Китай, като към края на юни 2023 г. постъпленията възлизат на 90,2 млн. лева, което представлява 55,7 % от всички декларирани мита и е отчетен спад спрямо същия период на 2022 г. от 11,5 %. На второ място по приходи от мита е вносът на стоки с произход Русия, с относителен дял от 7,2 %, следвани от приходите от мита при внос на стоки с произход САЩ - 3,8 % от всички мита. Приходите от внос на стоки с произход Турция имат относителен дял от 3,7 %, а постъпленията от мита от внос на стоки с произход Индия представляват 3,3 % от всички мита.

* **Други данъци**

Постъпленията от **други данъци** по държавния бюджет към края на юни 2023 г. са в размер на **217,8 млн. лева.** Влияние върху по-високия размер на тази група данъци за отчетния период оказват постъпленията от приетата временна солидарна вноска по Регламент (ЕС) 2022/1854 на Съвета от 6 октомври 2022 г. относно спешна намеса за справяне с високите цени на енергията. Временната солидарна вноска се внася за данъчните печалби за 2022 г. и за 2023 г. от дружествата и местата на стопанска дейност от Съюза, извършващи дейност в отраслите на суровия нефт, природния газ, въглищата и нефтопреработването за генерираните свръхпечалби съгласно чл. 14 от Регламент (ЕС) 2022/1854 на Съвета от 6 октомври 2022 г. относно спешна намеса за справяне с високите цени на енергията (Регламент (ЕС) 2022/1854). Правилата за определяне на размера на дължимата временна солидарна вноска от предприятията от посочените сектори са регламентирани в Закона за корпоративното подоходно облагане (§ 9 от ПЗР на ЗКПО в сила от 8.10.2022 г. – ДВ, бр. 99 от 2022 г.), като е предоставена възможност, задължените лица да могат да правят авансови плащания по тази вноска.

* **Неданъчни приходи**

Отчетените **неданъчни приходи** по държавния бюджет към юни 2023 г. са в размер на **2 729,5 млн. лв**. и се формират основно от приходи от държавни такси, приходи и доходи от собственост, вкл. приходи от дивидент за държавата от държавните предприятия, приходи от концесии, приходи за Модернизационния фонд и други.

* **Помощи и дарения**

Постъпилите **помощи** **и дарения** по държавния бюджет към юни 2023 г. са в размер на **2,6 млн. лева.**

* **Разходи по държавния бюджет**

Общият размер на **разходите по държавния бюджет** (вкл. трансферите за др. бюджети и вноската в бюджета на ЕС) към юни 2023 г. е **19 199,8 млн. лв**., като нарастват с 2 317,4 млн. лв. (13,7 %) спрямо отчетените към юни 2022 година.

**Разходи, трансфери за други бюджети и вноска в бюджета на ЕС**

**към юни 2022 г. и 2023 г.**

\* Вкл. нетния прираст на държавния резерв

* **Нелихвени разходи**

**Нелихвените разходи** по държавния бюджет към юни 2023 г. са в размер на **7 347,9 млн. лв**., като нарастват с 505,6 млн. лв. (7,4 %) в сравнение с отчетените за същия период на предходната година.

Разходите за персонал (заплати и възнаграждения, други възнаграждения и плащания за персонала и осигурителни вноски) са в общ размер на 3 874,3 млн. лв. или ръст от 485,3 млн. лв. (14,3 %) спрямо отчетените към юни 2022 г. Разходите за издръжка (вкл. разходи за членски внос и участие в нетърговски организации и дейности и платени данъци, такси и административни санкции) са в размер на 1 658,6 млн. лв., като са намаляват с 35,1 млн. лв. (2,1 %) спрямо същия период на 2022 г. Социалните разходи (вкл. разходите за стипендии) са в размер на 452,6 млн. лв. Предоставените текущи и капиталови трансфери за чужбина са в размер на 1,3 млн. лв. Разходите за субсидии са в размер на 782,1 млн. лв. От тях 97,4 млн. лв. са субсидиите за „БДЖ – Пътнически превози” ЕООД; 130,7 млн. лв. са субсидиите за Национална компания „Железопътна инфраструктура” и 29,9 млн. лв. за „Български пощи” ЕАД, в т.ч. 17,6 млн. лв. за извършване на универсална пощенска услуга и 12,2 млн. лв. за разпространение на периодични печатни издания - вестници и списания. Към края на месец юни 2023 г. ДФ „Земеделие“ e изплатил субсидии в общ размер на 299,8 млн. лв., от които 224,5 млн. лв. държавна помощ; 69,7 млн. лв. преходна национална помощ за тютюн; 0,2 млн. лв. преходна национална помощ за сектор „Животновъдство“ и 5,2 млн. лв. средства за ДДС по схеми „Училищен плод“ и „Училищно мляко“.

*Капиталовите разходи* (вкл. нетния прираст на държавния резерв) по държавния бюджет възлизат на 579,0 млн. лв., от които 168,1 млн. лв. капиталови разходи по бюджета на Министерството на регионалното развитие и благоустройство и 171,4 млн. лв. по бюджета на Министерство на отбраната. През януари 2023 г. има възстановени средства (в размер на 8,3 млн. лв.) от предоставен капиталов трансфер през 2022 г. на „БДЖ-Пътнически превози“ ЕООД в съответствие с чл. 9 от ПМС № 31/2022 година.

* + **Просрочени задължения**

Към 30.06.2023 г. просрочените задължения на централно и местно правителство са в размер на **348,3 млн. лева.**

Размерът на просрочените задължения на **централното правителство** (министерства, ведомства и разпоредителите с бюджет по чл. 13, ал. 3 и ал. 4 на ЗПФ) е **259,1 млн. лева.** Спрямо отчетените в края на 2022 г. те намаляват с 296,2 млн. лева (основно от намаление на просрочията на МРРБ във връзка с обезпечени със средства договори за текущ ремонт и поддържане на републиканските пътища, вкл. и зимно поддържане). В обхвата на държавния бюджет по-значими проблеми с наличие на просрочени задължения има при следните министерства: Министерството на регионалното развитие и благоустройството – 192,9 млн. лв. (намаление с 313,6 млн. лв. спрямо просрочията в края на 2022 г.); Министерството на земеделието и храните – 23,8 млн. лв. (увеличение с 3,4 млн. лв. спрямо просрочията в края на 2022 г.); Министерството на околната среда и водите – 10,0 млн. лв. (увеличение със 7,1 млн. лв. спрямо просрочията в края на 2022 г.); Министерството на правосъдието – 4,5 млн. лв. (увеличение с 3,6 млн. лв. спрямо просрочията в края на 2022 г.); Министерството на отбраната – 2,9 млн. лв. (увеличение с 0,3 млн. лв. спрямо отчетените в края на 2022 г.), в т.ч. 2,8 млн. лв. на ВМА; Министерството на младежта и спорта – 2,4 млн. лв. (увеличение с 1,7 млн. лв. спрямо отчетените в края на 2022 г.) и други. От разпоредителите с бюджет по чл. 13, ал. 3 на Закона за публичните финанси проблеми с наличието на просрочени задължения има основно при държавните висши училища – 6,8 млн. лв. (намаление с 0,4 млн. лв. спрямо отчетените в края на 2022 г. и включват задължения за внасяне на данъци, вноски, такси и административни санкции, задължения към доставчици и др.), Българската национална телевизия – 6,9 млн. лв. (намаление с 0,4 млн. лв. спрямо отчетените в края на 2022 г., като това са основно просрочени задължения към доставчици в страната) и Българското национало радио – 2,6 млн. лв. (с минимално увеличение спрямо отчетените в края на 2022 г., като това са основно просрочени задължения за данъци, вноски, такси и административни санкции към Столична община за такса битови отпадъци за минали периоди, в т.ч. 1,1 млн. лв. за лихви). От разпоредителите с бюджет по чл. 13, ал. 4 на Закона за публичните финанси проблеми с наличието на просрочени задължения има при Държавно предприятие „Научно-производствен център“ – 1,8 млн. лв. (увеличение с 0,2 млн. лв. спрямо отчетените в края на 2022 г.).

Просрочените задължения по **бюджетите на общините** към 30.06.2023 г. са в размер на **89,2 млн. лв.,** като спрямо края на 2022 г. се отчита намаление с 1,8 млн. лева. С най-голям относителен дял в просрочените задължения по бюджетите на общините към края на месец юни 2023 г. са просрочените задължения към доставчици, които са в размер на 68,5 млн. лева. В делегираните от държавата дейности просрочените задължения са в размер на 0,9 млн. лева.

Извън обхвата на консолидираната фискална програма, продължава да има проблем с просрочията на лечебните заведения за болнична помощ (държавни и общински болници – търговски дружества). Към 30.06.2023 г. размерът на просрочените задължения е 77,0 млн. лв., от които 60,0 млн. лв. са на държавните болници и 17,0 млн. лв. са на общинските болници. Спрямо отчетените просрочени задължения към 31.12.2022 г. се отчита намаление с 17,8 млн. лв. (с 18,8 на сто).

* + **Разходи по централния бюджет за субсидии, капиталови трансфери** **и други разходи, свързани с дейността на реалния сектор**

Средствата за субсидии са предназначени за търговски дружества, осъществяващи превоза на пътниците по нерентабилни автобусни линии във вътрешноградския транспорт и транспорта в планински и други райони. По своя характер те са обществени превозни услуги от общ икономически интерес и имат предимно социална насоченост – масови превози до и от работните места в рамките на града и превози до малки отдалечени селища, осигуряващи връзка с общинския център.

През първото полугодие на 2023 г. предоставените за тази цел средства са в размер на 79,0 млн. лв., в т.ч. за Столична община - в размер на 44,5 млн. лв. Средствата се разпределят по общини от Министерството на транспорта и съобщенията, с изключение на тези за Столична община.

С ПМС № 11/2023 г. са одобрени 27 млн. лв. за извършване на плащания за прилагане на политиката по чл. 1, ал. 5, т. 13.4 от Закона за държавния бюджет на Република България за 2022 г. чрез трансфери за други целеви разходи на общините за субсидиране на превоз на пътниците по междуселищни автобусни линии извън тези по § 4, ал. 1 и 2 от Заключителните разпоредби на Закона за автомобилните превози. Средствата са усвоени изцяло.

***Капиталовите трансфери*** по централния бюджет към 30.06.2023 г. са в размер на 0,1 млн. лв. и са изразходени в изпълнение на Програмите за отстраняване на нанесени щети върху околната среда, настъпили от минали действия или бездействия, при приватизация.

По централния бюджет са предвидени и **други разходи**, свързани с компенсиране със средства от държавния бюджет на намалените приходи от прилагането на цени за пътуване, предвидени в нормативни актове за определени категории пътници по железопътния и автомобилния транспорт. Средствата се предоставят на „БДЖ-Пътнически превози“ ЕООД за компенсации за пътувания с железопътния транспорт и под формата на целеви трансфер на общините - за автомобилния транспорт.

Предоставените средства за първите шест месеца на 2023 г. са общо в размер на 76,1 млн. лв., в т.ч. за вътрешноградския транспорт, междуселищния автомобилен транспорт и железопътния транспорт.

Допълнително, с ПМС № 10/2023 г. са одобрени средства в размер 73 млн. лв. за изпълнението на § 2 и 3 от същото постановление, представляващи средства за пътувания с вътрешноградския транспорт и междуселищния автомобилен транспорт. Усвоените средства за първото полугодие на 2023 г. са в размер на 33,1 млн. лв. С това общият размер на усвоените средства за компенсиране на намалените приходи от прилагането на цени за пътуване, предвидени в нормативни актове за определени категории пътници, е увеличен на 109,2 млн. лв. за първото полугодие на 2023 година.

Предоставените средства към 30.06.2023 г. за компенсиране на намалените приходи от прилагането на цени за пътуване, предвидени в нормативни актове за определени категории пътници /компенсации/, структурирани според вида ползван транспорт – вътрешноградски транспорт и междуселищен автомобилен транспорт или железопътен транспорт са както следва:

- компенсации за пътувания с железопътния транспорт в размер на 4,0 млн. лв.;

- компенсации за пътувания с вътрешноградски транспорт и междуселищния автомобилен транспорт в страната, предоставени чрез Системата за електронни бюджетни разплащания – 105,2 млн. лв.

Предоставените средства за компенсиране на намалените приходи от прилагането на цени за пътуване, предвидени в нормативни актове за определени категории пътници, по вътрешноградския транспорт и междуселищния автомобилен транспорт за първите шест месеца на 2023 г., диференцирани по групи правоимащи лица и размер на намалението спрямо редовната цена, са както следва:

- 34,7 млн. лв. за транспорт на деца и ученици;

- 70,5 млн. лв. за безплатни и по намалени цени пътувания по общини, в това число:

* 29,0 млн. лв. за безплатни пътувания на деца до седемгодишна възраст, ветерани от войните, военноинвалиди и военнопострадали, както и пътувания по намалени цени на деца от 7 до 10 навършени години, учащи се и лица, получаващи пенсия, с вътрешноградския транспорт и междуселищния автомобилен транспорт;
* 8,4 млн. лв. за превоз на служители, ползващи право на безплатно пътуване при изпълнение на служебните си задължения;
* 33,1 млн. лв. за пътувания с вътрешноградския транспорт и междуселищния автомобилен транспорт в съответствие с ПМС № 10/2023 г.
* **Разходи за лихви**

**Лихвените плащания** по държавния бюджет към 30.06.2023 г. са в общ размер на **326,9 млн. лева**.

Разходите за **лихви по външни заеми** са в размер на 268,3 млн. лв., в т.ч. 258,1 млн. лв. по централния бюджет. Разходите за лихви по ДИЗ, управлявани от министерства и ведомства, са в размер на 10,1 млн. лева.

През отчетния период не са използвани средства за покриване на риска от активиране на държавни гаранции.

**Лихвите по вътрешни заеми** по държавния бюджет към юни 2023 г. са в размер на **58,7 млн. лв.** и представляват основно лихви по емисии на ДЦК на вътрешния пазар.

* **Нетният размер на трансферите по държавния бюджет**  към юни 2023 г. е **10 677,4 млн. лв.,** в т.ч.:
* бюджетните взаимоотношения  с  общините  включват  нето трансфери  и временни безлихвени заеми в  размер  на 3 955,8 млн. лв., от които субсидии от централния бюджет в размер на 3 384,7 млн. лв., други целеви трансфери от централния бюджет в размер на 224,2 млн. лв., нетни трансфери от/за други бюджети в размер на 356,7 млн. лв. и възстановени трансфери от предходни години в централния бюджет – 9,8 млн. лева;
* на социалноосигурителните фондове (нето) – 5 949,4 млн. лв.;
* на други автономни бюджети (ДВУ, БАН, ССА, БНТ, БНР и БТА) – 528,8 млн. лв.
* Частта от **вноската на Република България в общия бюджет на ЕС,** изплатена към 30.06.2023 г. от централния бюджет, възлиза на **847,6 млн. лева.**
* **Бюджетното салдо по държавния бюджет** към 30.06.2023 г. **е отрицателно** в размер на **855,8 млн. лева**.
* **Финансиране на бюджета чрез операции по дълга**

Към 30.06.2023 г. е отчетено положително нетно външно финансиране по централния бюджет в размер на 610,8 млн. лева.

**Постъпленията по централния бюджет** възлизат на 2 869,6 млн. лв. - на 23.01.2023 г. постъпиха средствата от емитирания единичен транш - 10-годишни еврови облигации по Средносрочната глобална програма за емитиране на дълг в размер от 1,5 млрд. евро номинална стойност, при лихвен купон 4,5 % и доходност 4,78 %.

**Извършените погашения от централен бюджет възлизат на** **2 258,9 млн. лв.** (главница),като на 21 март са изплатени 1 144 млн. евро (2 237,5 млн. лв.) номинална стойност в полза на държателите на седемгодишни еврооблигации на Република България, които са част от емитираните през март 2016 г. на международните капиталови пазари два транша облигации по средносрочната програма за емитиране на дълг на външните пазари.

По **държавните инвестиционни заеми** (ДИЗ), управлявани от министерства и ведомства, през отчетния период няма ***усвоени*** средства.

***Изплатените погашения*** по ДИЗ, управлявани от министерства и ведомства, са в размер на **52,5 млн. лв.** По заемите с краен бенефициент търговско дружество извършените погашения са в размер на 4,9 млн. лева.

Не са използвани средства, предвидени за покриване на риска от активиране на държавни гаранции.

Операции с **държавни ценни книжа** по централния бюджет **(позиция във вътрешното финансиране):** Към 30 юни 2023 г. не са провеждани аукциони на емисии ДЦК за финансиране на бюджета, както и няма извършени погашения по вътрешния дълг.

# Бюджет на съдебната власт

За първите шест месеца на 2023 г. по бюджета на съдебната власт са отчетени **приходи** в размер на 47,3 млн. лв., от които 39,7 млн. лв. - приходи от съдебни такси. За сравнение, към 30.06.2022 г. са отчетени общо приходи в размер на 51,6 млн. лв., от които 44,2 млн. лв. - приходи от съдебни такси.

**Разходите** по бюджета на съдебната власткъм 30.06.2023 г.са в размер на 466,5 млн. лв., като с най-голям относителен дял от отчетените разходи са тези за персонал – 90,5 % (422,1 млн. лв.). За сравнение, през същия период на 2022 г. са отчетени общо разходи в размер 455,0 млн. лева.

# Сметки за средства от ЕС на Разплащателната агенция към ДФ „Земеделие“ и на Националния фонд към Министерството на финансите

# Сметка за Европейски средства на Разплащателна агенция ДФ „Земеделие“

* **Приходи**
* **Приходи**

Към 30.06.2023 г. по отчетни данни, постъпленията са в размер на 174,1 млн. лева.

Приходната част е формирана от приходи от наказателни лихви, помощи и дарения от чужбина и коректив на касови постъпления, както следва:

* ***Приходи от наказателни лихви***

Към края на първото полугодие на 2023 г. са отчетени приходи от получени наказателни лихви, свързани с вземания за възстановяване на средства от ЕК в размер на 0,3 млн. лева.

* ***Текущи помощи и дарения от Европейския съюз***

Общият размер на получените приходи, отчетени в „Текущи помощи и дарения от Европейския съюз“, към 30.06.2023 г. е 30,0 млн. лева.

Получените текущи приходи от възстановяване на средства от Европейски земеделски фонд за развитие на селските райони (ЕЗФРСР) по линия на Програмата за развитие на селските райони (ПРСР), без директни плащания, към 30.06.2023г. възлизат на 24,4 млн. лева.

Получените текущи приходи от възстановяване на средства по линия на схемите „Училищен плод“ и „Училищно мляко“ от Европейски фонд за гарантиране на земеделието (ЕФГЗ) към 30.06.2023 г. са 3,5 млн. лева.

За периода 01.01-30.06.2023г. са получени 2,1 млн. лв. текущи приходи, възстановени средства от Европейския фонд за морско дело и рибарство (ЕФМДР).

* ***Капиталови помощи и дарения от Европейския съюз***

Общият размер на получените приходи, отчетени в „Капиталови помощи и дарения от Европейския съюз“ към 30.06.2023 г. е 148 млн. лева.

Получените капиталови приходи от ЕЗФРСР към края на м. юни 2023 г. са 144,9 млн. лв., от които 27,6 млн. лв. са аванс по линия на Стратегическия План по ОСП 2023-2027. Капиталовите приходи от фонд ЕФМДР за полугодието са 2,2 млн. лева. Отчетени са и 0,8 млн. лв. получени авансови средства по Програмата за морско дело, рибарство и аквакултури 2021-2027 г. (ПМДРА)

* ***Коректив на касови постъпления***

Към 30.06.2023 г. отчетеният коректив на касови постъпления е минус 4,2 млн. лева. Той е формиран от размера на принудително събрани суми от НАП, за които не е извършен превод на средства по сметката на ДФЗ-РА.

* **Разходи**

Към 30.06.2023 г. отчетените разходи възлизат на 152,0 млн. лв., формирани от текущи и капиталови трансфери, както следва:

* ***Субсидии и други текущи трансфери за нефинансови предприятия***

Отчетените към 30.06.2023 г. текущи разходи са в размер на 76,9 млн. лв. разпределени както следва:

- национално съфинансиране към ЕЗФРСР за директни плащания – 25,2 млн. лева;

- текущи субсидии по Програмата за морско дело и рибарство (ПМДР) – 0,6 млн. лева;

- текущи субсидии по ПРСР – 24,8 млн. лева;

- текущи субсидии за пазарни мерки – 26,3 млн. лева.

* ***Субсидии и други текущи трансфери за юридически лица с нестопанска цел***

Към края на второто тримесечие на 2023 г. са отчетени текущи разходи за ЮЛНСЦ в размер на 9,0 млн. лв., в т.ч.:

- текущи субсидии по ПМДР – 1,2 млн. лева;

- текущи субсидии по ПРСР – 7,8 млн. лева.

* ***Капиталови трансфери за нефинансови предприятия***

Към 30.06.2023 г. са отчетени 61,5 млн. лв. капиталови разходи, разпределени както следва:

- капиталови трансфери по ПМДР – 0,4 млн. лв.;

- капиталови трансфери по ПРСР – 60,9 млн. лв.;

- капиталови трансфери за пазарни мерки – 0,2 млн. лв.

* ***Капиталови трансфери за организации с нестопанска цел***

Към 30.06.2023г. са отчетени капиталови трансфери по ПРСР в размер 4,6 млн. лева.

* **Трансфери**

В частта на трансферите, в касовия отчет на ДФЗ-РА към 30.06.2023 г. са отразени следните касови потоци:

* ***Трансфери между бюджети и сметки за средства от Европейския съюз***

Получените трансфери от бюджетни сметки на бюджетни организации и общини са формирани при възстановяване на суми по вземания по ПРСР и директни плащания и техният размер е 0,9 млн. лева.

Предоставените за периода трансфери във връзка с чл.14 от Закона за подпомагане на земеделските производители възлизат на 0,8 млн. лева.

* ***Трансфери между сметки за средства от Европейския съюз:***

Предоставените трансфери са формирани от изплатените субсидии на публични бенефициенти. Към 30.06.2023 г. са отчетени 26,8 млн. лв., в т.ч.:

* по Програмата за развитие на селските райони: 24,6 млн. лева;
* национално съфинансиране към директни плащания: 0,1 млн. лева;
* по Програмата за морско дело и рибарство: 2,1 млн. лева.

* **Финансиране**
* **Суми по разчети за поети осигурителни вноски и данъци**

Към края на второто тримесечие на 2023 г. сумата по разчети за поети данъци, формирани от удържан и внесен окончателен данък на физически лица, съгл. чл. 65, ал. 14 от ЗДДФЛ възлиза нето на 0,1 млн. лева.

* **Друго финансиране**

За периода 01.01-30.06.2023г. извършените плащания, възстановените суми, разчетът с централния бюджет и операциите с чужди средства, включени в отчетността в „Друго финансиране“ възлизат общо на 4,6 млн. лева.

Към 30.06.2023г. са отчетени плащания в общ размер 858,9 млн. лв. по следните направления:

* 765,0 млн. лв. за директни плащания за сметка на ЕФГЗ;
* 85,2 млн. лв. средства от ЕЗФРСР, прехвърлени към директни плащания;
* 5,7 млн. лв. за пазарни мерки;
* 3,0 млн. лв. за преструктуриране.

Възстановените суми от Европейския съюз в частта финансиране към 30.06.2023 г. възлизат на 1 647,4 млн. лв. по следните направления:

* 1 458,3 млн. лв. за директни плащания от ЕФГЗ;
* 183,9 млн. лв. от ЕЗФРСР, прехвърлени към директни плащания;
* 3,9 млн. лв. за пазарни мерки от ЕФГЗ;
* 1,3 млн. лв. за преструктуриране от ЕФГЗ.

Предоставените суми (нето) по разчети с ЦБ за финансиране на плащания при недостиг на средства по сметки към 30.06.2023 г. възлизат на -783,9 млн. лева.

# Сметка за средствата от Европейския съюз на Национален фонд към Министерство на финансите

По сметките на НФ към 30.06.2023 г. са постъпили приходи (нето) в размер на 790,7 млн. лв. по програмите, съфинансирани от Европейския фонд за регионално развитие, Европейския социален фонд (включително Инициативата за младежка заетост), Кохезионния фонд и Фонда за европейско подпомагане на най-нуждаещите се лица (ФЕПНЛ) на ЕС за финансовата рамка, както и от Европейския социален фонд+, двустранните програми за трансгранично сътрудничество по външните граници на EС (ПТСВГ), ФМ на ЕИП и НФМ, като в тази сума са включени и отразените (нето) в отчетността на НФ операции по постъпването по банковите бюджетни сметки на Министерство на регионалното развитие и благоустройството (МРРБ) на чуждото финансиране по ПТСВГ и изплатените средства от получения ресурс към бенефициенти извън страната.

Извършените разходи (нето) за периода с натрупване чрез сметките на НФ възлизат на 267,4 млн. лева. По видове разходи изпълнението е както следва: 86,58 % от общата стойност са капиталови трансфери, 8,41 % са субсидии, 5,01 % предоставени текущи и капиталови трансфери за чужбина и 0,001 % - издръжка.

Трансферите (нето), временните безлихвени заеми (нето) и временна възмездна финансова помощ за разглеждания период са на стойност 556,9 млн. лв. (включват предоставените трансфери към бенефициенти по Оперативните програми (ОП) на ЕС - програмен период 2014 – 2020 г., ПТСВГ за периода 2014 – 2020 г., Националния план за възстановяване и устойчивост (НПВУ), ФМ на ЕИП 2014–2021 г. и НФМ 2014–2021 г., както и възстановени трансфери от бенефициенти-бюджетни организации за неусвоени суми по приключили проекти, за недопустими разходи или други надплащания. В консолидираната отчетност на НФ са отразени и трансфери (нето) към бенефициенти – бюджетни организации, които са за сметка на средства, предоставени от държавите-партньори по ПТСВГ.

Във връзка с изпълнение на програмите и проектите по програмен период 2014 – 2020 г., 2021 – 2027 г., ФМ на ЕИП и НФМ и НПВУ по сметките на НФ са получени трансфери от централния бюджет на стойност 125,0 млн. лева.

Общата сума от други приходи (корективи за касови постъпления, отчетени за дължими суми от бенефициенти), отчетени по сметката за средства от ЕС на НФ, са в размер на 0,3 млн. лева.

**Структурни и Кохезионен фондове (СКФ) 2007 – 2013 г.**

През отчетния период са възстановени суми (нето) от бенефициенти на стойност 0,02 млн. лв., а възстановеното авансово финансиране по реда на ДДС6/2011 г. е в размер на 0,7 млн. лева.

**Европейски фонд за регионално развитие, Европейски социален фонд (включително Инициативата за младежка заетост), Кохезионния фонд и ФЕПНЛ на Европейския съюз за финансова рамка 2014 – 2020 г.**

Общо получените средства (нето) от ЕК за периода са в размер на 524,8 млн. лв. (в тях влизат и получените приходи по REACT-EU в размер на 34,9 млн. лева) и са разпределени както следва:

* ОП „Транспорт и транспортна инфраструктура” – 137,6 млн. лв.;
* ОП „Околна среда 2014 – 2020 г.“ – 85,3 млн. лв.;
* ОП „Развитие на човешките ресурси 2014 - 2020 г.” – 73,8 млн. лв. (вкл. REACT-EU в размер на 13,7 млн. лева);
* Инициативата за младежка заетост – 3,6 млн. лв.;
* ОП „Иновации и конкурентоспособност” – 90,3 млн. лв. (вкл. REACT-EU в размер на 20,8 млн. лева);
* ОП „Добро управление” – 10,6 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 2,9 млн. лева;
* ОП „Региони в растеж“ –74,6 млн. лв. и
* ОП „Наука и образование за интелигентен растеж” – 46,1 млн. лв. (вкл. REACT-EU в размер на 0,4 млн. лева).

Направените разходи (нето) по Оперативни програми и трансферите (нето) към бюджетни организации и операции с активи към края на първото полугодие са на стойност 732,6 млн. лв. (в тях влизат и извършените разходи по REACT-EU в размер на 48,5 млн. лева), като разпределението по Оперативни програми е следното:

* ОП „Развитие на човешките ресурси 2014 - 2020 г.” – 98,8 млн. лв. (вкл. REACT-EU в размер на 31,8 млн. лева);
* Инициативата за младежка заетост – **възстановени** (нето) средства в размер на 1,5 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 1,5 млн. лв. (вкл. REACT-EU в размер на 1,2 млн. лева);
* ОП „Иновации и конкурентоспособност” – 25,8 млн. лв. (вкл. REACT-EU в размер на 11,7 млн. лева);
* ОП „Добро управление” – 21,3 млн. лв.;
* ОП „Региони в растеж“ – 146,6 млн. лв. (вкл. REACT-EU в размер на 2,3 млн. лева);
* ОП „Транспорт и транспортна инфраструктура” – 225,1 млн. лв.;
* ОП „Наука и образование за интелигентен растеж” – 79,1 млн. лв. (вкл. REACT-EU в размер на 1,5 млн. лева) и
* ОП „Околна среда 2014 – 2020 г.“ – 135,9 млн. лв.

Предоставеното авансово финансиране по реда на ДДС 6/ 2011 г. към бюджетни организации за периода е на стойност 15,6 млн. лева, а възстановените средства – 30,2 млн. лева.

Изплатените средства от оперативните програми за мерките за минимизиране на отрицателните последици от епидемичното разпространение на COVD-19 през отчетния период са в размер на 94,9 млн. лева.

**Европейския социален фонд+, Европейския фонд за регионално развитие (включително Фонда за справедлив преход) и Кохезионния фонд за програмен период 2021-2027 г.**

Получените средства (предварително годишно финансиране за 2023 г., както и предварително финансиране за 2023 г. във връзка с FAST CARE) от ЕК за периода са в размер на 186,0 млн. лв. и са разпределени както следва:

* Програма „Развитие на човешките ресурси” 2021-2027 г. – 32,3 млн. лв.;
* Програма „Храни и основно материално подпомагане” 2021-2027 г. – 3,7 млн. лв.;
* Програма „Образование” 2021-2027 г. – 15,4 млн. лв.;
* Програма „Околна среда“ 2021 2027 г. – 30,0 млн. лв.;
* Програма „Техническа помощ“ 2021 2027 г. – 2,0 млн. лв.;
* Програма „Конкурентоспособност и иновации в предприятията“ 2021 2027 г. – 240 млн. лв.;
* Програма „Развитие на регионите“ 2021 2027 г. – 29,7 млн. лв.;
* Програма „Научни изследвания, иновации и дигитализация за интелигентна трансформация“ 2021 2027 г. – 17,3 млн. лв.;
* Програма „Транспортна свързаност“ 2021 2027 г. – 31,6 млн. лева.

Направените разходи за периода са в размер на 91,8 млн. лв. и са разпределени както следва:

* Програма „Развитие на човешките ресурси” 2021-2027 г. – 39,8 млн. лв.;
* Програма „Храни и основно материално подпомагане” 2021-2027 г. – 36,7 млн. лв.;
* Програма „Конкурентоспособност и иновации в предприятията“ 2021 2027 г. – 15,3  млн. лв. и
* Програма „Образование” 2021-2027 г. – 0,006 млн. лева.

**Национален план за възстановяване и устойчивост (НПВУ)**

През отчетния период чрез НПВУ бяха извършени разходи и трансфери (нето) в размер на 174,9 млн. лева.

**Програма ФАР**

През отчетния период са възстановени суми от бенефициенти на стойност 0,008 млн. лева.

**Програма САПАРД**

През периода са извършени възстановявания от бенефициенти по дългове на стойност 0,04 млн. лв.

**Двустранни програми за трансгранично сътрудничество по външните граници на Европейския съюз 2007 – 2013 г., 2014 – 2020 г. и 2021 – 2027 г.**

Получените средства към 30.06.2023 г. са на стойност 22,9 млн. лв., представляващи възстановени разходи от ЕК по ПП 2014-2020 г., постъпили средства за съфинансиране от страните-партньори, както и разпределени към администратори в чужбина за сметка на средствата, получени от страната-партньор и втори транш за предварително финансиране по ПП 2021-2027 г.

Сумата на разходите и трансферите (нето) към бюджетни организации в страната, които са направени през същия период по двустранните програми са на обща стойност 5,2 млн. лв., включително за плащания към бенефициенти в страната, извършени за сметка на полученото финансиране от страната-партньор по тези програми.

**Финансов механизъм на Европейското икономическо пространство и Норвежки финансов механизъм за периода 2009-2014 г. и 2014-2021 г.**

Получените средства към 30.06.2023 г. са на стойност 57,1 млн. лева.

Сумата на разходите и трансферите (нето) за периода са на обща стойност 32,6 млн. лева.

# Бюджети на социално и здравно-осигурителните фондове и бюджети по чл. 13, ал. 2 и ал. 3 на Закона за публичните финанси

# Социално и здравно-осигурителни фондове

* + **Държавно обществено осигуряване**

Общата сума на **приходите, помощите и даренията** по бюджета на Държавното обществено осигуряване (ДОО) към 30.06.2023 г. възлиза на 5 429,7 млн. лв. Най-голям е делът на приходите от осигурителни вноски (98,4 % от общите приходи), които за отчетния период са в размер на 5 344,2 млн. лв. Съпоставени с първото полугодие на 2022 г., приходите по бюджета на ДОО нарастват със 745,4 млн. лв. (15,9 %).

Отчетените неданъчни приходи към края на юни 2023 г. по бюджета на ДОО възлизат на 85,4 млн. лв., в т.ч. 67,1 млн. лв. постъпили средства по чл. 4б, чл. 4в и чл. 69б от Кодекса за социално осигуряване (КСО).

Получените трансфери от централния бюджет за периода са 4 889,6 млн. лв.

Размерът на извършените **разходи** за първите шест месеца на 2023 г. по бюджета на ДОО е 10 156,9 млн. лв. Спрямо същия период на миналата година, общо разходите по бюджета на ДОО са с 2 003,0 млн. лв. (24,6 %) повече. От структурна гледна точка най-голям относителен дял в общите разходи заемат разходите за пенсии, обезщетения и помощи, изплащани на основание КСО – общо 10 078,2 млн. лв. или 99,2 % от общия размер на разходите за отчетния период.

Отчетените разходи за **пенсии** по бюджета на ДОО към 30.06.2023 г. възлизат на 9 035,7 млн. лв., което е с 2 072,2 млн. лв. повече спрямо първите шест месеца на 2022 г. Основните причини за това са: ефектите от изплащане на увеличените пенсии от 1 юли 2022 г. и от 1 октомври 2022 г., вкл. увеличението на минималната и на максималната пенсии, както и допълнителните еднократни плащания в размер на 70 лв. към пенсиите на всички пенсионери през м. април 2022 г. и на тези от тях с пенсии до размера на линията на бедност през април 2023 г.

Отчетените разходи за **краткосрочни обезщетения и помощи по КСО** са в размер на 1 042,5 млн. лева. Спрямо същия период на миналата година изплатените обезщетения по КСО са с 28,9 млн. лв. (2,9 %) повече.

* + **Национална здравноосигурителна каса**

Общият размер на събраните **приходи, помощи и дарения** по бюджета на НЗОК за първите шест месеца на 2023 г. възлиза на 2 084,9 млн. лв., което е с 273,0 млн. лв. (15,1 %) повече в сравнение със същия период на предходната година. Постъпленията от здравноосигурителни вноски са в размер на 2 068,6 млн. лв., което е с 270,3 млн. лв. повече от първото полугодие на 2022 г. Събраните неданъчни приходи за първото полугодие на 2023 г. са 16,3 млн. лв., като основната част от тях са приходи от глоби, санкции и наказателни лихви.

Полученият трансфер от МЗ за финансиране на разходите за лекарствени продукти – ваксини и дейности по прилагането им за здравните дейности по чл. 82, ал. 2, т. 3 от Закона за здравето (ЗЗ); за дейности за здравнонеосигурени лица, включващи: комплексно диспансерно (амбулаторно) наблюдение при пациенти с кожно-венерически и психиатрични заболявания; интензивно лечение; дейности по чл. 82, ал. 1, т. 2 от ЗЗ, за сумите по чл. 37, ал. 6 от Закона за здравното осигуряване (ЗЗО) и за медицински изделия, помощни средства, приспособления и съоръжения за хората с увреждания извън обхвата на задължителното здравно осигуряване за отчетния период e в размер на 59,1 млн. лева. В сравнение с първото шестмесечие на 2022 г. се отчита намаление от 210,5 млн. лв. поради преустановяване на трансферите за НЗОК от бюджета на Министерството на здравеопазването, предназначени за подкрепа на медицинския персонал за работа при неблагоприятни условия и за поставяне на ваксини срещу COVID-19, след изтичане на срока на извънредна епидемична обстановка.

Получените трансфери от централния бюджет за периода са 1 077,9 млн. лв.

Отчетените **разходи** към 30.06.2023 г. са в размер на 3 196,6 млн. лв. и нарастват с 260,7 млн. лв. (8,9 %) спрямо същия период на миналата година.

Най-голям относителен дял в общите разходи (96,7 %) заемат здравноосигурителните плащания, които възлизат на 3 092,5 млн. лева. В отделните направления на здравноосигурителни плащания изпълнението на бюджета за първото полугодие на 2023 г. е следното:

* ***първична извънболнична медицинска помощ*** *–* 170,9 млн. лева;
* ***специализирана извънболнична медицинска помощ***  – 198,7 млн. лева;
* ***дентална помощ* –** 138,2 млн. лева;
* ***медико-диагностична дейност* –** 75,8 млн. лева;
* ***лекарствени продукти, медицински изделия и диетични храни за домашно лечение на територията на страната -*** 491,6 млн. лв.
* ***лекарствени продукти за лечение на злокачествени заболявания в условията на болнична медицинска помощ***  – 437,3 млн. лева;
* ***медицински изделия, прилагани в болничната помощ –*** 63,1 млн. лева;
* ***болнична медицинска помощ –*** 1 496,2 млн. лева.
* ***други здравноосигурителни плащания –*** 20,8 млн. лева.

Като здравноосигурителни плащания следва да се третират и преведените 76,8 млн. лв. трансфери по договори за извършване на медицински услуги към бюджетни организации, в структурата на които има лечебни заведения по чл. 5 от Закона за лечебните заведения. Заедно с преведените трансфери усвоените средства за здравноосигурителни плащания възлизат на 3 169,3 млн. лв.

За периода са отчетени плащания в размер на 60,9 млн. лв. от предоставения трансфер от Министерството на здравеопазването за дейности за здравнонеосигурени лица, лекарствени продукти, потребителска такса, медицински изделия за хората с увреждания и за лечение на лица до 18 годишна възраст по чл.82, ал.1а, 3 и 6 от Закона за здравето и на лица над 18 годишна възраст по чл.82, ал.1а и 6.

За първите шест месеца на годината са отчетени 42,9 млн. лв. за административни разходи на институцията, които включват разходите за персонал и за текуща издръжка. Усвоените средства за административни разходи заемат 1,3 на сто в структурата на общите разходи за отчетния период. Отчетените капиталови разходи за периода възлизат на 0,2 млн. лева.

# Общински бюджети

* **Приходи**

Собствените приходи по бюджетите на общините към 30.06.2023 г. са в размер на

1 877,6 млн. лв., което представлява 6,8 % повече спрямо изпълнението за същия период на 2022 г. или със 120,0 млн. лв. повече.

*Данъчните приходи* по общинските бюджети са в размер на 832,5 млн. лв. или с 2,4 % повече спрямо тези за същия период на предходната година. От *имуществени данъци по Закона за местните данъци и такси* в местните бюджети към 30 юни 2023 г. са постъпили 826,2 млн. лева. С най-значителен дял в приходите от имуществени данъци e данъкът върху недвижимите имоти – 35,8 %, следват данъкът върху превозните средства – 33,7 %, данъкът върху придобиването на имущество по дарения и възмезден начин – 29,5 % и туристическият данък – 0,9 %. Към 30 юни 2023 г. по бюджетите на общините са постъпили 6,4 млн. лв. приходи от *патентен данък и данък върху таксиметров превоз на пътници.*

Общият размер на *неданъчните приходи* по местните бюджети към 30 юни 2023 г. е 1 030,1 млн. лв. Най-голям относителен дял заемат приходите от общински такси (665,5 млн. лв.) или 64,6 %, следват приходите и доходите от собственост (177,5 млн. лв.) – 17,2 %, постъпленията от продажба на нефинансови активи (132,9 млн. лв.) – 12,9 %, постъпленията от глоби, санкции и наказателни лихви (38,6 млн. лв.) – 3,7 % и приходите от концесии (30,8 млн. лв.) – 3,0 %. Съпоставени с второто тримесечие на 2022 г. постъпленията от неданъчни приходи са с 95,4 млн. лв. или с 10,2 % повече, като най-значителен ръст се наблюдава в постъпленията от продажба на нефинансови активи.

Към края на месец юни 2023 г. по общинските бюджети са постъпили 15,0 млн. лв. приходи от помощи и дарения, което е с 5,3 млн. лв. повече от размера им през същия период на миналата година.

* **Разходи**

Към 30.06.2023 г. общините са отчели общо разходи в размер на 5 124,6 млн. лв., които са с 928,1 млн. лв. повече спрямо същия период на предходната година.

*Нелихвените разходи* възлизат на 5 103,4 млн. лв. С най-голям относителен дял са разходите за персонал (заплати и възнаграждения, други възнаграждения и плащания за персонала и осигурителни вноски), които са в размер на 2 865,8 млн. лв. – 56,2 %, следвани от разходите за издръжка (вкл. разходи за членски внос и участие в нетърговски организации и дейности, платени данъци, такси и административни санкции), които са в размер на 1 304,1 млн. лв. – 25,6 %. Разходите за субсидии възлизат на 226,2 млн. лв. В разходите за субсидии за нефинансови предприятия се отчитат предоставените от общините субсидии за вътрешноградски и междуселищни превози на транспортните фирми и дружества, които се планират в централния бюджет, както и тези, които се предоставят по решение на общинския съвет. Като разходи за субсидии за организации с нестопанска цел се отчитат отпусканите по решение на общинския съвет субсидии по реда на Закона за физкултурата и спорта за подпомагане дейността на спортните клубове в общините (отчитат се в местните дейности). Социалните разходи (текущи трансфери, обезщетения и помощи за домакинствата, вкл. разходите за стипендии) са в размер на 109,0 млн. лева.

Капиталовите разходи са в размер на 598,2 млн. лв., което е с 269,6 млн. лв. или с 82,0 % повече спрямо същия период на миналата година. От общия обем на капиталовите разходи най-съществен дял (55,7 %) заемат разходите за основен ремонт (333,2 млн. лв.) и за придобиване на ДМА (42,5 % дял, 254,3 млн. лева).

*Разходите за лихви към* 30.06. 2023 г. възлизат на 21,2 млн. лв. За същия период на миналата година те са били 17,0 млн. лева. Лихвените плащания по заеми от чужбина са в размер на 8,5 млн. лв. (с 0,2 млн. лв. повече в сравнение със същия период на миналата година). По облигационни заеми платените лихви са 0,9 млн. лв., а по други вътрешни заеми към местни лица (банкови кредити, заеми към „ФЛАГ“ ЕАД и към др. местни лица) са 9,5 млн. лв. Отчетените други лихвени плащания са в размер на 2,3 млн. лв. (в т.ч. 0,2 млн. лв. по заеми от централния бюджет и от други бюджетни организации).

Общият размер на отчетените разходи за дофинансиране на делегираните от държавата дейности с местни приходи е 105,3 млн. лева.

* **Финансиране**

От началото на годината до 30.06.2023 г. по общинските бюджети не са получавани заемни средства от договори с чуждестранни кредитори.

Изплатените главници по външните заеми за същия период са в размер на 22,5 млн. лв. (от Столична община – 17,9 млн. лв., община Бургас – 1,0 млн. лв., Варна – 1,8 млн. лв., Пловдив – 1,5 млн. лв. и от община Ловеч са 0,2 млн. лв.).

За отчетния период получените заемни средства от банки в страната са в размер на 84,9 млн. лв., а от други местни лица са 84,2 млн. лв. (в т.ч. 57,6 млн. лв. от „ФЛАГ“ ЕАД) или общо получените заемни средства са 169,1 млн. лв. Изплатените главници по банкови заеми от страната са 35,7 млн. лв., а по заеми от други лица са 45,0 млн. лв. (в т.ч. 42,4 млн. лв. към „ФЛАГ“ ЕАД ) или общо платените главници са в размер на 80,7 млн. лв. Погашенията за периода по заемите от страната е по-малък от получените средства, поради което нетният размер на операциите по тези заеми е положителен (88,4) млн. лв. За сравнение, за същия период на 2022 г., получените заемни средства от банки в страната и др. местни лица също са били повече от погашенията, но нетният положителен размер е бил по-малък (10,6 млн. лв.).

Погашенията по емитирани през предходни периоди общински ценни книжа са в размер на 25,3 млн. лв. и са отчетени от 8 общини. За отчетния период няма емитиран нов дълг.

Другото финансиране /нето/ по общинските бюджети към 30.06.2023 г. е 18,8 млн. лв., като съществена част от него представляват отчетените операции по Закона за управление на отпадъците. Нетният размер за периода на задълженията и погашенията по финансов лизинг и търговски кредити, като форми на дълг, е в размер на (-0,6) млн. лeва.

Нетният размер на събраните средства и извършени плащания от общините за сметка на други бюджети, сметки и фондове е в размер на (-102,1) млн. лв.

Към 30.06.2023 г. отчетеният от общините нетен размер на операциите по придобиване на дялове, акции и съучастия е в размер на (-1,9) млн. лв.

Средствата по общинските бюджети от приватизация на дялове, акции и участия за периода са в размер на 0,9 млн. лв.

Отчетеният нетен размер по общинските бюджети на възмездната финансова помощ е (-7,9) млн. лв., а на предоставените кредити от общинските бюджети е (-2,2) млн. лeва.

Общините отчитат 2 162,0 млн. лв. бюджетен преходен остатък, а наличността към края на второто тримесечие на 2023 г. (по банкови сметки и каса) нараства и е в размер на 2 689,2 млн. лв. (със 194,9 млн. лв. повече от същия период на миналата година). Преводите в процес на сетълмент са (- 13,0) млн. лв. Отчетеният остатък в делегираните от държавата дейности е 1 059,1 млн. лв. (39,4%), а 1 630,1 млн. лв. (60,6%) е в местни дейности.

Една част от наличността (564,7 млн. лв.) към 30.06. 2023 г. е от неизразходвани средства, предоставяни на общините през предходни години под формата на субсидии, както и на субсидии от текущата година (821,5 млн. лв.). Друга, съществена част от наличността е от получени през 2023 г., но неизразходвани приходи – 754,6 млн. лв. Неизразходваните средства от получени през предходни години приходи са в размер на 141,7 млн. лева.

# Бюджети на Българската национална телевизия, Българското национално радио и Българската телеграфна агенция

**Приходите на Българската национална телевизия (БНТ)** към 30.06.2023 г. са в размер на 7,1 млн. лв. и са с 2,9 млн. лв. повече спрямо отчетените приходи за първото полугодие на предходната година. Отчетените приходи са постъпления от продажба на услуги, стоки и продукция (реклама, технически услуги, продажба на програми, приходи от почивно дело, приходи от участия в предизборни форми), наеми на имущество и др.

Отчетените **разходи** **на БНТ** към 30.06.2023 г. са в размер на 45,1 млн. лв. и надвишават отчетените за същия период на предходната година с 1,3 млн. лв. По-високите разходи са резултат от увеличението на заплатите на служителите на БНТ, на възнагражденията на генералния директор и Управителния съвет на БНТ, на минималната работна заплата и одобрено финансиране съгласно ПМС № 20 от 2023 г. във връзка с подготовката и произвеждането на избори за народни представители на 2 април 2023 г. За периода са отчетени 38,2 млн. лв. текущи разходи и 6,9 млн. лв. капиталови разходи. Средствата са усвоени за реализирането на основните цели и дейности на БНТ по подготовката, създаването и разпространението на телевизионни програми съгласно разпоредбите на Закона за радиото и телевизията. През отчетния период са финансирани разходи за сметка на преходен остатък от 2022 г.

Към 30.06.2023 г. е отчетен трансфер от централния бюджет в размер на 39,1 млн. лв., в т.ч. 1,1 млн. лв. одобрено финансиране съгласно ПМС №20 от 2023 г. и 6,4 млн. лв. трансфери за поети осигурителни вноски и данъци. Отчетеният за периода трансфер от централния бюджет е с 0,8 млн. лв. по-малко от отчетения трансфер за същия период на предходната година, поради неусвоени суми и наличности по левовата сметка в БНБ през първото полугодие на 2022 г.

Приходите по бюджета на Българското национално радио (БНР) към 30.06.2023 г. са в размер на 0,9 млн. лв. и са с 0,4 млн. лв. повече спрямо отчетените приходи за първото полугодие на предходната година. Отчетените приходи са постъпления от продажба на услуги, стоки и продукция (реклама, спонсорство, технически услуги, съвместни продукции, приходи от концертна дейност), наеми на имущество, глоби, санкции и наказателни лихви, помощи и дарения от страната.

Изпълнението на **разходите** **по бюджета на** **БНР** възлиза на 28,5 млн. лв. като надвишава отчетените за същия период на предходната година разходи с 2,8 млн. лв. По-високите разходи са резултат от увеличението на заплатите на служителите на БНР, на възнагражденията на генералния директор и Управителния съвет на БНР, на минималната работна заплата и одобрено финансиране съгласно ПМС № 20 от 2023 г. във връзка с подготовката и произвеждането на избори за народни представители на 2 април 2023 г. За периода са отчетени 26,3 млн. лв. текущи разходи и 2,3 млн. лв. капиталови разходи.  Средствата са усвоени за реализирането на основните цели и дейности на БНР по подготовката, създаването и разпространението на национални и регионални програми съгласно разпоредбите на Закона за радиото и телевизията. През отчетния период са финансирани разходи за сметка на преходен остатък от 2022 г.

За периода е отчетен **трансфер от централния бюджет** в размер на 25,2 млн. лв., в т.ч. 0,8 млн. лв. одобрено финансиране съгласно ПМС № 20 от 2023 г. и 5,6 млн. лв. трансфери за поети осигурителни вноски и данъци. Отчетеният за периода трансфер от централния бюджет е с 2,3 млн. лв. по-малко от отчетения трансфер за същия период на предходната година, поради неусвоени суми и наличности по левовата сметка в БНБ през първото полугодие на 2022 г.

**Приходите на Българската телеграфна агенция (БТА)** към 30.06.2023 г. са в размер на 0,5 млн. лв. и са основно от продажба на услуги, стоки и продукция. Приходите са с 0,1 млн. лв. повече от реализираните през същия период на миналата година.

Отчетените **разходи на БТА** за периода са 5,8 млн. лв. и са свързани с дейността на агенцията, като основен дял имат разходите за персонал и разходите за издръжка. Разходите са нараснали с 27,5 % в сравнение със същия период на предходната година.

За периода е отчетен **трансфер от централния бюджет** в размер на 4,5 млн. лева.

Министерство на финансите, август 2023 г.

1. При съпоставката със същия период на предходната година следва да се отчете базов ефект при приходите от други данъци от постъпващи от началото на 2023 г. целеви вноски във Фонд "Сигурност на електроенергийната система" от производителите и търговците на електрическа енергия, в изпълнение на § 8 от ПЗР на Закона за прилагане на разпоредби на ЗДБРБ за 2022 г., ЗБДОО за 2022 г. и ЗБНЗОК за 2022 г., както и при приходите от задължителна временна солидарна вноска за генерираните свръхпечалби съгласно член 14 от Регламент (ЕС) 2022/1854 на Съвета от 6 октомври 2022 г. относно спешна намеса за справяне с високите цени на енергията (Регламент (ЕС) 2022/1854), които започнаха да постъпват от декември 2022 г. [↑](#footnote-ref-2)
2. Обхваща държавния бюджет и бюджетите на общините, социалноосигурителните фондове, ДВУ, БАН, БНР, БНТ, БТА, бюджетите по чл.14, ал.4 от ЗПФ, както и сметките за средствата от ЕС и сметките за чужди средства на бюджетните организации. Данните за текущата година са на база месечни отчети, а тези за предходната година - на база тримесечни отчети на ПРБ. [↑](#footnote-ref-3)
3. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-4)
4. При съпоставката със същия период на предходната година следва да се отчете базов ефект при приходите от други данъци от постъпващи от началото на 2023 г. целеви вноски във Фонд "Сигурност на електроенергийната система" от производителите и търговците на електрическа енергия, в изпълнение на § 8 от ПЗР на Закона за прилагане на разпоредби на ЗДБРБ за 2022 г., ЗБДОО за 2022 г. и ЗБНЗОК за 2022 г., както и при приходите от задължителна временна солидарна вноска за генерираните свръхпечалби съгласно чл. 14 от Регламент (ЕС) 2022/1854 на Съвета от 6 октомври 2022 г. относно спешна намеса за справяне с високите цени на енергията (Регламент (ЕС) 2022/1854), които започнаха да постъпват от декември 2022 г. [↑](#footnote-ref-5)
5. Обхватът на показателя фискален резерв е в съответствие с §1, т. 41 от Допълнителните разпоредби на Закона за публичните финанси. [↑](#footnote-ref-6)
6. Държавният бюджет включва централен бюджет, бюджетите на НС, съдебната власт, министерствата и ведомствата. [↑](#footnote-ref-7)
7. Поради извършено закръгление в млн. лв., някои сумарни позиции в Таблица № 1 и в текста не се изчерпват от съставните им числа. [↑](#footnote-ref-8)